Sejarah Penggunaan Dadah Steroid Dalam Bidang Sukan

Apabila berlangsung temasya sukan seperti Sukan Asia, Sukan Komanwel, Sukan Olimpik dan lain-lain, biasanya akan wujud isu doping para atlit yang bertanding. Isu doping disini bermaksud pengambilan bahan terlarang (dadah) untuk meningkatkan prestasi sesesorang atlit itu. Kerana jumlah atlit yang terlalu ramai dalam sesuatu temasya sukan, maka ujian doping ini biasanya dijalankan secara rawak kepada para atlit dan juga kepada para pemenang.

Sekiranya seseorang atlit itu didapati positif mengambil bahan terlarang, kemenangan mereka akan dibatalkan. Malah, mereka juga akan dikenakan hukuman berat seperti penggantungan daripada menyertai apa-apa pertandingan yang dianjurkan oleh badan induk sukan tersebut sama ada untuk beberapa tahun atau penggantungan seumur hidup.

Bahan terlarang atau dadah untuk meningkatkan prestasi ini secara umumnya dipanggila steroid anabolik. Bilakah dadah ini mula dicipta?

Pada tahun 1889, seorang professor dalam bidang psikologi Dr. Charles Edouard Brown-Sequard telah menyuntik dirinya dengan cairan yang diekstrak daripada testikal (buah zakar) yang diambil dari anjing dan khinzir. Beliau yang pada ketika itu berumur 72 tahun mendapati cecair yang diambil itu telah berjaya meningkatkan kekuatan fizikal dan kesihatan beliau.

Kemudian, ketika Perang Dunia Ke 2, tentera Nazi telah menjalankan kajian untuk mencari formula atau bahan untuk meningkatkan ketahanan fizikal tentera mereka. Pada mulanya, kajian mengenai dadah jenis steroid anabolik ini telah dijalankan terhadap tahanan perang mereka sebelum dijalankan pula ke atas tentera Jerman. Dadah yang dicipta itu juga diharapkan dapat meningkatkan tahap aggresif tentera Jerman pada ketika itu.

Pada penghujung Perang Dunia Ke 2, seorang ahli kimia bernama Leo Ruzicka telah berjaya mencipta steroid yang lebih bagus melalui kaedah yang lebih baik untuk mengasingkan molekul testosterone daripada kolesterol. Steroid yang dicipta Leo ini kemudiannya telah dicuba pada tahanan-tahanan perang dan didapati ianya lebih berkesan untuk mempercepatkan pembinaan otot dan juga mengatasi masalah kekurangan zat. Hasil daripada ciptaannya ini membolehkan beliau dianugerahkan hadiah keamanan Nobel (Nobel Peace Prize).

Dengan saingan yang semakin sengit dan keinginan untuk berjaya dengan cara yang pantas, sesetengah atlit terutamanya dalam sukan bina badan didapati telah mula mengambil bahan terlarang ini ketika Sukan Olimpik 1950-an.

Selepas tamatnya Perang Dunia, ketika itu fokus kebanyakan pasukan negara lain tertumpu kepada pasukan Rusia. Pada ketika itu, pasukan Rusia mendominasi kebanyakan sukan yang dipertandingkan di Sukan Olimpik dan pasukan negara lain mengesyaki atlit daripada Rusia menggunakan bahan perangsang untuk meningkatkan prestasi mereka.

Kerajaan Amerika Syarikat yang berasa terancam dengan kejayaan pasukan Rusia ini kemudiannya telah mengupah sepasukan saintis untuk mencipta formula atau bahan perangsang yang mampu menandingi kehebatan para atlit Rusia ini. Maka pada 1959, lahirlah steroid baru yang diberi nama Dianabol (Methandrostenolone). Steroid ini dicipta oleh Dr. John Bosley Ziegler iaitu doktor sukan dalam pasukan angkat berat Amerika Syarikat.

Pada 1975, akhirnya International Olympic Committee telah melarang penggunaan steroid dalam Sukan Olimpik dan langkah yang sama telah diambil oleh penganjur-penganjur sukan yang lain kemudiannya. Pada 1988, kerajaan Amerika Syarikat juga telah memperkenalkan akta mengenai larangan penggunaan steroid yang boleh mengakibatkan sesiapa yang mengambil dan mejual steroid boleh dikenakan hukuman yang berat.

Kini, terdapat lebih daripada 100 jenis steroid anabolik yang sudah dikenalpasti dimana sebahagian besar daripadanya diharamkan penggunaannya dalam mana-mana pertandingan sukan yang dianjurkan.

Mengikut sejarah, beberapa atlit sukan Malaysia juga pernah didapati positif dalam ujian doping yang mengakibatkan mereka digantung daripada menyertai mana-mana pertandingan. Malangnya, ada atlit yang hanya menjadi mangsa pihak pengurusan kerana mereka tidak mengetahui kandungan supplemen diambil yang disedikan oleh pihak pengurusan.


Catnip : Tumbuhan Mengkhayalkan Ibarat 'Ganja' Tetapi Baik Untuk Kucing Anda

Sekiranya anda seorang yang membela atau meminati kucing, pasti anda pernah terdengar tentang catnip. Atas sebab ianya mendatangkan kesan khayal, boleh dikatakan catnip ini kepada kucing adalah seperti ganja kepada manusia.

Tumbuhan catnip atau nama saintifiknya Nepeta cataria tumbuh subur di kawasan utara Eropah, New Zealand, Amerika Utara dan juga Asia Tengah. Tumbuhan renek ini mempunyai daun lembut berwarna hijau dan bunga yang berwarna putih-ungu. Ia tumbuh merimbun dan juga dikenali dengan nama catmint dan catswort.

Pada bahagian daun, batang dan bunga tumbuhan ini terdapat bahan aktif dinamakan nepetalactone yang menarik perhatian kucing. Daripada kajian yang dijalankan, kesan nepetalactone ini bukan sahaja terhad kepada kucing domestik, tetapi meliputi spesis kucing besar seperti lynx, cougar, jaguar, harimau bintang, harimau belang dan juga singa.

Kebiasannya, apabila berada berdekatan dengan tumbuhan ini, kucing akan bertindak dengan menghidu daun dan bunganya sebelum menjilat dan menggigit daun itu sambil menggoyangkan kepala. Kucing kemudiannya akan menggosokkan daun pada pipi mereka, bergolek-golek dan menggeselkan badan.

Perlakuan unik ini adalah disebabkan oleh bahan aktif nepetalactone dalam tumbuhan catnip tadi. Namun begitu, ada juga kucing yang tidak menunjukkan apa-apa tindakbalas apabila berada berdekatan tumbuhan ini. Keadaan ini dikatakan akibat dari variasi faktor genetik dan keturunan kucing yang pelbagai.

Apa yang menarik, bahan aktif nepetalactone yang dikenalpasti wujud di dalam tumbuhan catnip pada tahun 1942 ini boleh diekstrak menggunakan teknik sulingan dan digunakan sebagai penghindar serangga seperti lalat, nyamuk, lipas dan anai-anai.

Antara kebaikan memberikan catnip kepada kucing, ianya akan membuatkan kucing lebih tenang, mudah bergaul, kurang tekanan, dan menghilangkan kebosanan. Pada masa yang sama, gelagat kucing yang bergolek-golek melayan catnip ini pasti membuatkan kita tertawa.

Di Malaysia, catnip boleh didapati dalam bentuk serbuk, daun yang telah dikeringkan, semburan dan juga mainan kucing yang telah diisikan dengan daun catnip. Mengikut kajian, kucing tidak akan mengalami gejala ketagihan catnip. Kesan khayal dari catnip akan lupus selepas beberapa ketika dan kucing akan kembali berperilaku seperti normal. Jadi, tidak menjadi suatu kemudaratan sekiranya kucing anda diberi dos 'ganja kucing' yang berpatutan sekali sekala untuk menghilangkan stress.

Sekiranya anda terfikir untuk membalut dan menghisap catnip yang telah dikeringkan, batalkan sahaja niat anda kerana kesan khayal catnip hanyalah terbatas kepada kucing sahaja dan ianya tidak membawa kesan yang sama kepada manusia.


Halimah Yacob : Presiden Muslimah Pertama Singapura Yang Hanya Tinggal Di Flat

Pada 13 September, tercatat satu sejarah baru bagi Singapura, apabila Halimah Yacob telah dilantik Presiden wanita pertama bagi republik itu. Halimah yang memenangi pilihan raya 2017 itu, merupakan satu-satunya calon Presiden, di mana calon-calon lain tidak mendapat sijil kelayakan untuk bertanding sebagai Presiden.

Halimah Yacob merupakan wanita berdarah campuran antara India dan Melayu. Bapanya merupakan seorang pengawal, yang meninggal dunia ketika beliau berusia 8 tahun. Sejak itu, Halimah dibesarkan oleh ibunya. Setelah tamat pendidikan di Sekolah Perempuan Tanjong Katong, beliau melanjutkan pelajaran ke National University of Singapore dalam bidang undang-undang pada tahun 1978.

Tamat pengajiannya pada tahun 1981, Halimah dipanggil ke Bar Singapura pada tahun 1981. Beliau kemudiannya melanjutkan pelajaran ke peringkat seterusnya dan menamatkan ijazah LLM di universiti yang sama pada tahun 2001. Dan pada tahun 2016, Halimah telah dianugerahkan ijazah Doktor Perundangan kehormat oleh NUS.

Pada tahun 2001, Halimah menyertai dunia politik selepas dilantik sebagai Ahli Parlimen oleh Jurong Group Representation Constituency (GRC). Beliau kemudiannya dilantik sebagai Menteri Negara di Kementerian Pembangunan Masyarakat, Belia dan Sukan, selepas memenangi pilihanraya umum pada tahun 2011.

Pada tahun 2012, Kabinet Menteri telah dirombak menyaksikan Halimah dilantik menjadi Menteri Negara di Kementerian Pembangunan Sosial dan Keluarga.

Disebabkan Speaker Michael Palmer meletakkan jawatan, tugas itu digalas oleh Halimah setelah dicalonkan oleh Perdana Menteri ketika itu, Lee Hsien Loong. Ia mencipta sejarah kerana Halimah merupakan wanita pertama yang memegang jawatan Speaker dalam sejarah Singapura.

Pada tahun 2015, Halimah telah berkolaborasi dengan Jawatankuasa Eksekutif Pusat, badan tertinggi dalam membuat keputusan bagi Parti Tindakan Rakyat (PAP).

Setelah 4 tahun bertugas sebagai Speaker dan Ahli Parlimen, Halimah Yacob telah meletakkan jawatan tersebut, dan keahliannya dalam parti PAP. Ia adalah untuk membolehkan beliau bertanding bagi jawatan Presiden Singapura pada pilihanraya 2017.

Dan disebabkan Halimah merupakan satu-satunya calon yang diberikan Sijil Kelayakan bertanding sebagai Presiden, membuatkan keputusan sebulat suara melantik Halimah sebagai Presiden ke-8 Singapura, dan Presiden wanita pertama.

Menurut Dr. Tan Cheng Bock (ahli politik Singapura), Halimah akan membawa jawatan presdin yang paling kontroversi dalam sejarah itu, namun beliau digambarkan sebagai seorang yang popular dan cekap.

Selepas memenangi jawatan tersebut, Halimah akan menerima elaun Presiden yang dikenali sebagai "Privy purse" sebanyak RM4.8 juta setahun. Elaun Presiden itu telah menurun kepada jumlah tersebut, yang mana sebelum ini sebanyak RM13.3 juta, selepas Presiden sebelum ini bersetuju dengan cadangan Jawatankuasa Peninjauan Gaji Menteri.

Halimah yang tinggal di rumah "jumbo flat" di Yishun, telah menjawab pertanyaan sama di mana beliau akan tinggal selepas menjadi Presiden.

"Saya masih akan tinggal di sini (Yishun), dan tak ada perancangan untuk berpindah. Rumah ini sangat cantik, selesa dan saya telah tinggal di sini agak lama iaitu 30 tahun," jelas beliau.

Suami Halimah, Mohamed Abdullah berkata dengan nada gurauan bahawa mereka tidak perlu berpindah kerana rumah yang dihuni sekarang "sebesar penthouse".

Selain itu, tinggal di rumah tersebut membuatkan beliau lebih sihat, kerana beliau memilih untuk menggunakan tangga untuk naik ke rumahnya yang berada di tingkat 6.

Halimah juga memberitahu bahawa kesihatan beliau dalam keadaan baik dan bersenam sekurang-kurangnya 45 minit setiap pagi.

Nota : Kami di iluminasi.com mengucapkan selamat maju jaya kepada Presiden Halimah Yacob dalam menggalas tanggungjawab berat tersebut dan semoga Singapura dalam keadaan baik ketika terma beliau.


7 Wasiat Raja-Raja Melayu Yang Harus Dipegang Masyarakat Malaysia

Generasi zaman sekarang mungkin kurang memahami apakah peranan sebenar badan di-Raja dalam sistem pemerintahan negara kita, apatah lagi apabila semakin banyak tanggapan negatif dilemparkan kepada Sultan dan Raja oleh pihak-pihak tertentu, atas dasar kepentingan peribadi mereka.

Legasi Sultan dan Raja sebenarnya bukannya hanya sekadar 'rubber stamp' seperti didakwa oleh sesetengah pihak. Peranan mereka sebenarnya merangkumi ideologi yang perlu dipegang oleh setiap rakyat Malaysia dan semua ideologi itu, disampaikan dengan cukup kemas dan cantik, melalui watikah 7 wasiat Raja-Raja Melayu.

Wasiat ini dimeterai pada tanggal 31 Ogos 1957 atas persetujuan kesemua Raja-Raja Melayu yang terlibat. Apakah isi kandungan wasiat tersebut?

Kami namakan dan kami panggil akan dia, bumi yang kamu pijak dan langit yang kamu junjung, PERSEKUTUAN TANAH MELAYU (sekarang dikenali dengan nama Malaysia);

Kami isytiharkan dan kami simpan untuk kamu dan kami benarkan kamu isytihar dan simpan untuk anak cucu kamu, selain gunung-ganang, tasik dan hutan simpan, TANAH SIMPANAN MELAYU sehingga nisbah 50%, selebihnya kamu rebutlah bersama-sama kaum lain;

Bagi menjaga kamu dan bagi melindungi anak cucu kamu serta hak milik kamu, kami telah tubuhkan REJIMEN ASKAR MELAYU selain untuk membanteras kekacauan dalam negara dan ancaman dari luar negara;

Kami kekalkan dan kami jamin kerajaan dan kedaulatan RAJA-RAJA MELAYU memerintah negara ini;

Kami amanahkan dan kami pertanggungjawabkan kepada Raja-Raja Melayu untuk melindungi KEDUDUKAN ISTIMEWA ORANG MELAYU dan KEPENTINGAN SAH KAUM-KAUM LAIN. (Kemudian ditambah kedudukan istimewa anak negeri Sabah dan Sarawak).

Jelas di sini, melalui perjanjian yang telah ditandatangani dan dipersetujui, ada pelbagai perkara yang sepatutnya terus dikekalkan sebagai tradisi masyarakat kita tak kiralah kita daripada bangsa apa sekalipun.

Memahami wasiat ini sebenarnya cukup penting bagi seorang rakyat Malaysia faham dan kenal apa itu ertinya menjadi seorang rakyat Malaysia ketika ini. Tanpa pengetahuan yang cukup tentang perkara-perkara yang tak sepatutnya disangkal, pasti mudah untuk sesetengah pihak menimbulkan huru-hara dalam negara yang hanya akan menjurus kepada perpecahan.

Jika anda sayang Malaysia, tak kiralah apa saja agama dan bangsa anda, hayatilah wasiat ini dan tonjolkanlah sifat muhibah sesama kita agar negara kita dapat terus membangun dengan jayanya.


Spesifikasi Sebenar Bomba Untuk Pemasangan Jeriji/Grill Rumah Yang Jarang Kita Ikuti

Ramai orang nak jeriji atau grill rumah cantik serta mengikut rekaan rumah. Dengan kos yang agak tinggi menurut bilangan dan saiz yang diperlukan, kebanyakan pemilik rumah memilih untuk lebih mementingkan rupa jeriji berbanding fungsi sebenar jeriji - iaitu pagar mudah buka di antara pintu/tingkap dan bahagian dalaman rumah.

Tahukah anda, pihak bomba sebenarnya tidak menggalakkan pemasangan jeriji kekal pada rumah kediaman kerana kebanyakan jeriji menghalang penghuni menyelamatkan diri ketika kecemasan. Majoriti kes kematian berlaku sebenarnya berpunca daripada jerisi besi kekal yang tidak boleh dibuka. Selain itu, keperluan untuk memotong jeriji juga menjadi satu perkara rumit yang perlu dilakukan untuk menyelamatkan mangsa.

Adakah jeriji rumah kediaman atau premis anda mengikut spesifikasi Jabatan Bomba?

Saranan utama pihak Bomba sebenarnya adalah semua rumah kediaman TIDAK DIPASANG jeriji besi. Namun jika ada keperluan, contohnya pemilik merasakan keperluan untuk menghalang kecurian misalnya, pemilik boleh memasang jeriji besi.

Jika jawapan kepada soalan ini adalah tidak, jadi besar kemungkinan spesifikasi anda tidak mengikut saranan pihak Bomba. Untuk rumah kediaman 3 tingkat dan ke bawah, pihak Bomba sebenarnya menyarankan agar pemilik memasang jeriji boleh buka, bukan dari jenis tetap bagi sekurang-kurangnya untuk setiap satu bahagian di dalam rumah.

Jika perlu, pemasangan jeriji mestilah mempunyai kaedah buka yang mudah dari bahagian dalam premis ketika kecemasan. Jika terdapat keperluan kunci, pembukaannya mesti mudah untuk semua golongan termasuklah kanak-kanak.

Pemasangan jeriji mudah buka di kediaman perlulah dilakukan di mana-mana premis 2 atau 3 tingkat. Lokasi jeriji itu pula bergantunglah kepada budi bicara pemilik dalam merancang lokasi yang sesuai jika kurang bajet tetapi disarankan untuk meletakkan jeriji jenis mudah buka ini di semua lokasi jeriji.

Bagi kediaman lebih 3 tingkat, pasanglah jeriji mudah buka ini yang menghala ke laluan selamat seperti anjung bilik, laluan koridor atau ke anjung kediaman jiran.

Berikut adalah illustrasi pihak bomba untuk menerangkan jenis-jenis jeriji yang sesuai dipasang serta mudah dibuka bagi menyelamatkan nyawa semasa kebakaran.

Jelas tak apa yang diperlukan sekarang? Adakah jeriji besi rumah anda mematuhi spesifikasi pihak Bomba atau anda lebih mengutamakan rupa kosmetik semasa merancang pemasangan jeriji?

Kita tidak mahu insiden berlaku hanya kerana kecuaian kita dalam pemasangan jeriji sehingga mengakibatkan terkorbannya orang yang tersayang, jadi jika anda sedang merancang pemasangan jeriji di rumah, ini adalah spesifikasi yang Jabatan Bomba sarankan anda ikut, untuk meningkatkan peluang menyelamatkan diri ketika kecemasan.

Marilah kita sama-sama berusaha mengubah budaya pemasangan jeriji yang selamat dan menyenangkan kita di Malaysia.


10 Pemain Bola Sepak Paling Kaya Di Dunia

Sukar dinafikan lagi bahawa bola sepak merupakan sukan paling popular di dunia. Pemain yang menunjukkan prestasi cemerlang pasti menerima bayaran tinggi. Maka tidak hairanlah ramai yang bercita-cita ingin menjadi pemain bola professional kerana ianya suatu kerjaya yang memang lumayan dan penuh glamor.

Goal.com telah mengeluarkan "Goal Rich List" yang mendedahkan pendapatan pemain bola sepak antarabangsa dan sumber kekayaan mereka. Jom kita sama-sama lihat.

Walaupun Frank Lampard kini bermain dengan New York FC di Major League Soccer (MLS), kerjayanya menyerlah sepanjang 14 tahun di Liga Perdana Inggeris; iaitu 13 tahun bersama Chelsea dan setahun bersama Manchester City.

Semasa berkhidmat di peringkat tertinggi untuk perlawanan bola sepak, Lampard memperoleh mencecah $41.8 juta jumlah pendapatan. Selain itu, beliau juga terlibat dalam pelaburan harta dan menjadi duta jenama terkenal Nike dan Adidas.

Biarpun telah meninggalkan barisan pasukan hebat seperti Barcelona, Milan dan Flamengo, tetapi bekas pemenang anugerah "Ballon d’Or" ini masih mampu meraih pendapatan yang tinggi. Semasa berkhidmat dengan pasukan Atletico Mineiro baru-baru ini, beliau memperoleh pendapatan sebanyak $3.2 juta setahun.

Sebagai salah seorang ahli Querétaro FC, Ronaldinho berpeluang menghasilkan pendapatan tambahan sebanyak $3 juta setahun menerusi insentif yang diberi berdasarkan prestasinya.

Pendapatan Raul kini mungkin tidak selumayan sewaktu bermain untuk pasukan Real Madrid suatu ketika dahulu dimana pendapatan beliau mencecah $8.4 juta setahun. Namun, ianya tidak sama sekali menjejaskan kekayaaan beliau.

Selain daripada tempoh perkhidmatan yang singkat dengan New York Cosmos, Raul juga sangat laku di luar padang dengan beberapa usahasama perniagaan seperti pelaburan (Scar Sport Europe), syarikat harta (Luri) dan syarikat tenaga (Cadmus).

Pada suatu ketika, Samuel Eto’o pernah menerima bayaran sebanyak $11.9 juta setahun semasa bermain untuk pasukan Barcelona dan $6 juta untuk pasukan Chelsea. Namun, semua itu sudah menjadi lipatan sejarah dalam kerjayanya.

Kini, beliau memilih untuk bermain dengan pasukan Anzhi Makhachkala dimana pendapatannya hampir separuh daripada jumlah kekayaannya. Ia turut dibantu oleh tawaran sebagai duta untuk jenama Puma dan Ford.

Kaka pernah bermain untuk kelab seperti Real Madrid, AC Milan, São Paulo, dan Orlando City yang menjadikan beliau salah seorang pemain termahal di atas padang. Malah, beliau juga menerima tawaran untuk bekerjasama dengan barisan jenama masyhur seperti Adidas, Pepsi, Samsung, Gillette dan Armani.

Wayne Rooney memegang posisi sebagai penyerang untuk Pasukan Kebangsaan Inggeris dan Manchester United. Beliau juga merupakan pemain terkaya di Liga Perdana Inggeris.

Cukup terkenal dengan ketangkasan menggelecek bola, Rooney telah maju setapak dengan skil yang tidak hanya terhad sebagai seorang penjaring gol. Pada tahun 2014, Manchester United memberikan beliau kontrak bernilai $104 juta. Tawaran itu juga dilaporkan melibatkan jumlah bayaran $407,475 seminggu.

Zlatan Ibrahimović merupakan bintang bola sepak yang baru-baru ini menandatangani tawaran untuk bermain dengan pasukan Manchester United.

Meskipun sejumlah besar daripada nilai bersih miliknya datang dari pasukan kelab yang disertai, punca pendapatan utama Ibrahimović ialah tawaran sebagai duta produk dan sektor pelaburan.

Zlatan memiliki tawaran penajaan dengan Nivea, Xbox, Volvo dan Dressman. Beliau juga memiliki jumlah harta yang besar sebagai pelaburan.

Neymar merupakan wajah bola sepak warga Brazil dan sebahagian daripada pasukan Barcelona FC. Kemahiran dan bakat semulajadi di atas padang menjadikannya salah seorang pemain bola sepak paling terkenal di dunia.

Gaji tahunan beliau ialah sebanyak $10.5 juta yang bagai langit dengan bumi jika dibandingkan dengan hasil pendapatan berjaya diraih melalui pelbagai tawaran duta produk yang diterimanya.

Ia termasuk perjanjian dengan jenama gergasi seperti Nike, Panasonic, Volkswagen, Red Bull dan banyak lagi. Untuk seorang yang baru berumur 23 tahun, pastinya ia merupakan suatu pencapaian yang membanggakan.

Lionel Messi bukan sahaja seorang yang handal dalam arena bola sepak, malah beliau juga seorang ahli perniagaan yang disegani. Kontrak lumayannya dengan Barcelona menghasilkan pendapatan setinggi $50 juta setahun.

Tawaran menjadi duta diterima Messi juga tidak putus-putus antaranya seperti Adidas, Samsung, Gillette, Gatorade dan Dolce & Gabbana. Malah, beliau juga dicanang sebagai salah seorang pemain bola sepak terbaik di dunia.

Jika Messi terus memenangi "Ballon d’Or awards" yang telah dimenanginya sebanyak 4 kali sekaligus menyandang gelaran "Pemain Dunia Tahunan FIFA", pendapatan beliau pastinya akan terus bertambah.

Menduduki tangga teratas ialah Cristiano Ronaldo kepunyaan pasukan Real Madrid. Buat pengikut setia sukan bola sepak, anda pasti tahu kehebatan Ronaldo yang sukar dipertikaikan lagi.

Dari jaringan gol memukau hinggalah kawalan bola yang penuh gaya dan epik, setiap aksinya pasti menjadi bualan ramai. Read Madrid menawarkan Ronaldo untuk menyertai pasukan mereka dengan jumlah bayaran sebanyak $21.7 juta setahun, tidak termasuk bonus.

Selain itu, rezeki tawaran kepada beliau sebagai duta juga melimpah ruah selain memiliki jenama pakaian sendiri iaitu CR7 dan rangkaian pelaburan harta yang menguntungkan.

Raut wajah tampan yang dikurniakan juga memberi tuah kepada beliau kerana menarik ramai peminat dari kalangan wanita.


3 Tragedi Kebakaran Besar Melibatkan Pusat Tahfiz & Rumah Anak Yatim

Berat mata memandang, berat lagi bahu yang memikulnya. Kebakaran pada awal pagi sekitar subuh semalam di Pusat Tahfiz Darul Quran Ittifaqiyah amat memilukan hati seluruh rakyat Malaysia, terutamanya kaum keluarga serta saksi-saksi kejadian.

Kedengaran jeritan mangsa meminta tolong menyebabkan penulis sendiri berasa sebak. Tragedi ini mengorbankan sekurang kurangnya 25 nyawa pelajar dan warden.

iluminasi.com ingin berkongsi 3 tragedi kemalangan jiwa yang melibatkan pusat tahfiz serta rumah anak yatim di Malaysia sebelum ini.

Kejadian tragis 28 tahun lalu di Sekolah Menengah Agama Taufikiah Khairiah Al-Halimiah atau lebih dikenali sebagai Pondok Pak Ya ini telah menggemparkan negara suatu ketika dahulu dan semestinya tidak dapat dilupakan oleh kebanyakan netizen.

Menurut sumber, lilin yang dinyalakan pada waktu malam untuk menerangi ruang asrama perempuan di madrasah ini tidak dipadamkan. Malang tidak berbau, lilin-lilin tersebut telah terjatuh dan membakar tilam berdekatan yang membuatkan api marak merebak sehingga tidak dapat dikawal.

Kebakaran menyayat hati ini telah meragut 27 nyawa pelajar tahfiz yang mana kesemuanya adalah pelajar perempuan. Kebakaran ini madrasah ini telah mendapat liputan luas dan dibanjiri masyarakat yang melawat bagi menyampaikan takziah.

Terlalu ramai yang prihatin melawat menyebabkan jalan di sekitar Alor Setar ke madrasah ini mengalami kesesakan. Ia juga mendapat perhatian Perdana Menteri Malaysia ketika itu, Tun Dr. Mahathir, yang turut sama turung padang melawat sekolah itu.

Kesemua jenazah telah disemadikan di tanah perkuburan khas yang dinamakan '27 Syuhada Peristiwa Kebakaran Pondok Pak Ya', tidak jauh dari lokasi kejadian.

Tragedi malang dan menyayat hati 6 tahun lalu masih segar dalam ingatan penulis. Seramai 24 orang terdiri daripada anak yatim, warden dan kakitangan tertimbus akibat tanah runtuh berpunca daripada hakisan serta ketidakstabilan struktur tanah.

Terletak di Kampung Gahal, Hulu Langat, Selangor, kejadian tanah runtuh ini berlaku di belakang bahagian asrama disebabkan hujan yang lebat. Kejadian tersebut berlaku sekitar jam 2.20 petang yang mengambil masa 5 minit sahaja.

Menurut Pensyarah Geoteknik dan Pengangkutan, Fakulti Kejuruteraan Awam, Universiti Teknologi Malaysia (UTM), Prof. Madya Ir. Azman Kassim, kejadian tanah runtuh tersebut berpunca daripada hujan dalam kuantiti yang banyak dalam masa 24 jam. Selain itu, struktur tanah berkeladak, dan kawasan cerun juga dikatakan mempercepatkan proses runtuhan tanah.

Seramai 25 individu tertimbus tanah tersebut, yang kebanyakannya anak-anak yatim berusia di bawah 18 tahun. Setelah operasi menyelamat dilakukan, disahkan seramai 16 nyawa anak yatim dan penjaga terkorban, dan 9 yang lain mengalami kecederaan. Mangsa terakhir berjaya ditemui selepas 15 jam usaha menyelamat dijalankan.

Menurut Datuk Sharizat Abdul Jalil, Menteri Pembangunan Wanita, Keluarga dan Masyarakat ketika itu, Rumah Anak Yatim Al-Takwa tidak didaftarkan di bawah mana-mana agensi di bawah kementeriannya atau kementerian yang lain.

Tradgedi berulang lagi, di mana sebuah lagi madrasah telah menjadi mangsa kebakaran. Maahad Tahfriz Al-Barakah, Tikam Batu, Sungai Petani, Kedah ini telah terbakar pada 15 Jun 2013.

Kebakaran disedari oleh penaung maahad itu, Anuar Md. Isa yang terdengar bunyi bising di kawasan asrama. Ketika kebakaran, mangsa, Aiman Nur Hakim Yahya sedang tidur bersama 15 rakan yang lain di asrama tersebut.

Seramai 3 pelajar menjadi mangsa, iaitu Aiman yang rentung keseluruhan badannya, dan meninggal di tempat kejadian. 2 mangsa yang lain iaitu Mior Amirul dan Muaz Halim cedera parah.

Aiman merupakan seorang yang pintar, rajin serta berdisiplin, dikatakan gagal menyelamatkan diri kerana terperangkap di dalam asrama.

Apa yang memeranjatkan ialah bedah siasat ke atas jasad Aiman menunjukkan betapa hebatnya kekuasaan Allah S.W.T apabila kelihatan otaknya masih segar serta bersinar seolah-olah milik insan yang masih hidup, jelas pakar bedah siasat.

13 Jan 2017 : Kebakaran Pondok Nurul Iman, Pekan, Pahang

16 Jan 2017 : Kebakaran Pondok an-Nuur di Pantai Sepat, Kuantan, Pahang

7 Feb 2017 : Kebakaran Sekolah Agama Maran di Pahang

17 April 2017 : Kebakaran Pusat Pengajian Pondok Seri Permai, Permatang Sungkai di Pasir Puteh, Kelantan

30 April 2017 : Kebakaran Mahaad Tahfiz Al-Quran Al-Ismailiah Mukim Lalang, Banggol Chicha, Pasir Mas, Kelantan

3 Julai 2017 : Kebakaran di Sekolah Agama Maahad Al-Islah di Teluk Intan, Perak

4 Julai 2017 : Kebakaran di Madrasah Addiniah Al-Latifiah di Pengkalan Hulu, Kelantan

30 Julai 2017 : Kebakaran di Maahad Tahfiz Al-Barakah, Sepang, Selangor

14 September 2017 : Kebakaran di Pusat Tahfiz Darul Quran Ittifaqiyah, Kuala Lumpur.


Wanita Ini Korbankan Hidup Untuk Besarkan Adik-Adik Tirinya di Johor

Setiap hari, rumah Zanilawati Mohd. Noor, yang berusia 41 tahun tidak lekang dengan gelak tawa. Keseorangan selepas bercerai dengan suaminya, Zanilawati tidak menyangka hidupnya berubah selepas ayah beliau, Mohd.Noor Muda jatuh sakit, yang pada ketika itu menjaga 6 orang adiknya.

Atas keadaan ayahnya yang semakin tidak mampu menjaga anak-anaknya, Zanilawati bersetuju untuk menjagakan keenam-enam adiknya itu. Cuma perlu diketahui, mereka adik-beradik tiri yang berkongsi ayah, namun berlainan ibu. Ibu kepada adik-beradik tiri Zanilawati yang bernama Ramlah binti Ismail terkorban dalam kemalangan jalan raya pada tahun 2013.

Adik-beradik tirinya memulakan kehidupan bersama Zanilawati di Pontian, Johor meninggalkan ayah mereka di Machang, Kelantan atas desakan hidup. Tidak ada sesiapa dapat menguruskan mereka. Memang berat hati adik beradik itu mahu meninggalkan ayah di Machang tetapi pengorbanan itu terpaksa dilakukan.

Secara berseloroh, Zanilawati menceritakan hajatnya selama ini pernah merancang untuk mengambil salah seorang adik tirinya untuk dijaga, kerana Zanilawati tidak dikurniakan cahaya mata hasil perkahwinan.

Tidak disangka jalan hidup Zanilawati membolehkan dia menjaga keenam-enam adiknya seperti anak sendiri.

Untuk itu, Zanilawati terpaksa mengorbankan kerjayanya sebagai seorang pengawal keselamatan bagi memberikan fokus penuh menjaga adik-adiknya yang semuanya sudah bersekolah. Memang perit kehidupan mereka kerana bergantung sepenuhnya dengan wang bantuan bulanan yang disumbang oleh Jabatan Kebajikan Masyarakat, bagi menyara keluarga mereka yang agak besar ahlinya.

Empat orang adiknya berstatus OKU mengalami masalah pembelajaran yang memerlukan perhatian lebih di sekolah dan di rumah, sehingga ditempatkan dalam kelas pendidikan khas bagi membantu mereka mencapai tahap pendidikan yang diharapkan.

Kini, mereka tujuh beradik menetap di sebuah rumah pangsapuri di Taman Sri Api-Api, Pontian dengan hanya mengharapkan ehsan penduduk setempat, bantuan kewangan dan bantuan zakat.

Bagi Zanilawati, walaupun susah dari segi kewangan, beliau tetap tabah untuk mengorbankan hidupnya bagi memastikan masa depan adik-adiknya terjaga. Kerenah dan perangai adik-adiknya itu tetap ditempuh dengan tabah kerana dialah satu-satunya tempat untuk mereka dapat bergantung harap.

Nota - Jika anda mempunyai maklumat tentang keluarga ini, mohon kongsikan kepada kami untuk kami masukkan ke dalam artikel ini bagi meringankan beban yang mereka tanggung.


Kenapa Kita Rasa Gembira Bila Nasib Malang Menimpa Orang Lain?

Adakah anda salah seorang yang merasa kegembiraan, apabila mendapat tahu tentang nasib buruk yang telah menimpa rakan anda, seperti dia dibuang kerja, gagal lulus dalam peperiksaan atau tidak berjaya menang dalam pertandingan?

Fenomena kegembiraan yang anda rasai itu sebenarnya bukanlah sesuatu yang eksklusif pada anda, malahan sebenarnya berlaku pada ramai orang yang normal pemikirannya.

Dalam sains, istilah yang digunakan untuk merujuk rasa gembira ketika mendengar berita buruk yang menimpa orang lain ini dinamakan sebagai 'schadenfreude,' -  berpunca daripada istilah Jerman iaitu 'schauden' yang bermakna 'menyakitkan' dan 'fraude' yang membawa maksud 'keseronokan.'

Perasaan itu dialami ramai manusia tapi selalunya hanya diakui apabila nasib buruk menimpa seseorang yang tidak digemari majoriti, seperti seorang perompak yang dibelasah oleh orang ramai namun kurang diakui berlaku apabila melibatkan rakan-rakan sendiri.

Apabila seseorang individu itu memerlukan satu pengesahan psikologikal untuk dirinya akibat rasa iri hati terhadap rakan misalnya, rasa gembira ini akan wujud yang akan membuatkan seseorang itu rasa lebih baik tentang hidupnya sendiri.

Banyak kajian sains sebenarnya membuktikan melalui kajian-kajian mereka, schadenfreude ini paling jelas dilakukan oleh seseorang yang mempunyai tahap keyakinan diri yang rendah. Semakin rendah tahap keyakinan dirinya terhadap dirinya sendiri, semakin keraplah individu itu akan melakukan aktiviti schadenfreude.

Menurut satu kajian oleh Dr. Van Dijk dari Leiden University di Belanda berkenaan fenomena shadenfreude ini membuat kesimpulan - seseorang yang mempunyai tahap keyakinan diri yang rendah, akan melakukan apa sahaja untuk membuatkan dirinya rasa lebih baik.

Dengan melakukan kajian yang membaca reaksi mimik muka seseorang selepas disampaikan kisah malang yang menimpa seseorang individu, ramai peserta kajian tersenyum selepas nasib buruk menimpa sesetengah golongan tertentu sahaja.

Golongan sasaran yang selalu menjadi mangsa schadenfreude ini adalah golongan pelajar yang cemerlang, individu kaya, seseorang yang berkuasa sehinggalah kepada pasukan sukan yang kerap memenangi kejuaraan mereka.

Dalam masyarakat kita, seseorang yang gemar membaca portal gosip ini sebenarnya diakui cenderung untuk mencari bahan bacaan bagi merasakan dirinya berada dalam keadaan lebih baik. Apabila mereka mempunyai tahap keyakinan diri sendiri yang rendah, dengan membaca berita tentang kegagalan perkahwinan artis misalnya, ini akan membuatkan mereka rasa gembira dengan kehidupan mereka.

Adakah schadenfreude ini sebenarnya sesuatu yang positif atau negatif? Perasaan gembira yang muncul ini sebenarnya bukanlah sesuatu yang normal walaupun dianggarkan hampir 85% individu di dunia mengalami masalah kurang keyakinan diri?

Hanya kita saja yang tahu adakah kita ada schadenfreude dan langkah paling penting adalah mengakui kita ada perasaan negatif ini tanpa rasa malu. Latihlah diri kita, setiap kali wujud perasaan-perasaan gembira melihat nasib malang rakan-rakan, ingatkan diri kita yang kita tidak memerlukan nasib buruk mereka untuk membuktikan kejayaan kita.

Kejayaan seseorang yang kita kenal, tidak membawa maksud yang kita ini gagal. Kegagalan mereka juga bukanlah satu kejayaan pada kita.


Kenapa Mark Zuckerberg Cuma Ambil Gaji USD1 Setahun?

Kita sudah memang mengenali personalitinya sebagai seorang yang sangat merendah diri dan hidup seperti orang kebanyakan sahaja. Rumahnya tidaklah gah sebesar istana, gaya pakaiannya juga biasa-biasa sahaja.

Kita kenali beliau sebagai salah seorang jutawan muda terkaya di dunia dengan nilai aset hari ini berjumlah $71.9 bilion. Kita juga tahu beliau bersama isteri banyak melakukan kerja-kerja kebajikan dengan menyalurkan jutaan dolar ke tabung Chan Zuckerberg Initiative.

Itulah Mark Zuckerberg yang kita kenali. Tapi tahukah anda, walaupun mempunyai jumlah harta kekayaan bernilai puluhan bilion dolar, beliau hanya dibayar gaji sebanyak 1 dolar sahaja setahun?

Pada tahun 2013, Zuckerberg mula membuat permintaan agar kadar gajinya dikurangkan menjadi hanya $1, sekali gus menjadikannya staf Facebook dengan bayaran gaji paling rendah di syarikat teknologi gergasi itu.

Ya, anda mungkin akan fikir ini merupakan satu trend dan salah satu taktiknya untuk mengelakkan dikenakan cukai tinggi. Mesti beliau masih dibayar pelbagai elaun dan bonus, kan?

Untuk pengetahuan anda, Zuckerberg memilih untuk tidak menerima sebarang elaun bulanan mahupun bonus tahunan. Syarikat hanya memberikannya kemudahan menggunakan pesawat syarikat, membayar peralatan keselamatan Zuckerberg di rumah dan bayaran gaji pengawal keselamatan ketika beliau membuat perjalanan.

Namun, kos-kos ini dianggarkan sekitar $16 juta antara 2011 hingga 2015. Ramai orang telah mempertikaikan bayaran 'elaun' mewah ini, termasuklah pemegang saham Facebook sendiri.

Wakil dari Facebook pernah mengeluarkan kenyataan bahawa langkah-langkah keselamatan itu perlu diambil kerana Zuckerberg merupakan seorang individu yang amat terkenal. Sebagai pengasas syarikat itu dan namanya yang begitu sinonim dengan Facebook, beliau sentiasa terdedah kepada banyak sentimen negatif dan orang yang berniat jahat.

Dan disebabkan Facebook mempunyai misi syarikat untuk menghubungkan dunia tanpa sempadan, beliau perlu banyak bergerak ke serata dunia untuk menjalankan tugas-tugas korporat.

Jika Zuckerberg tidak menerima sebarang imbuhan tunai, apakah motif sebenar beliau sanggup melepaskan bayaran gaji dan insentif yang lumayan setiap bulan?

Ini disebabkan Zuckerberg memegang prinsip yang sama seperti isterinya. Keutamaan mereka bukanlah untuk menjadi kaya-raya. Mereka mempunyai impian yang lebih besar daripada itu.

Dalam satu sesi townhall yang dibuat di laman Facebook milik Zuckerberg pada tahun 2015, seorang lelaki bernama Joe Byer bertanyakan mengapa beliau memilih untuk bergaji satu dolar.

Zuckerberg membalas, "Saya sudah miliki wang secukupnya. Saya hanya mahu memberikan tumpuan untuk membuat kebaikan dengan apa yang saya ada."

Selain itu, Zuckerberg juga mahu membantu orang yang tidak berkemampuan untuk mendapatkan perkhidmatan kesihatan. Ramai orang tidak bernasib baik meninggal dunia begitu sahaja tanpa menerima peluang yang sepatutnya. Zuckerberg ingin menjadikan dunia ini lebih baik dengan apa yang beliau miliki.

Mungkin ada yang merasakan beliau membalas sekadar cakap kosong melepaskan batok di tangga ketika membuat ulasan tersebut. Tapi pada penghujung tahun 2015, Zuckerberg dan isterinya telahpun membuktikan sikap dermawan mereka dengan menandatangani The Giving Pledge di mana mereka berikrar untuk mendermakan 99% daripada kekayaan mereka kepada kebajikan.

Pada bulan Mei 2017, ketika memberikan ucapan di majlis konvokesyen Harvard University, Zuckerberg juga telah memberikan hujah tentang pemberian hak sama rata kepada rakyat seluruh dunia dengan sistem pendapatan asas sejagat. Dengan sistem ini, setiap orang akan mendapat 'gaji asas' tidak kira sama ada mereka bekerja atau tidak. Zuckerberg dikecam teruk oleh penasihat-penasihat kerajaan dan juga pakar ekonomi kerana matlamat ini agak mustahil untuk dipenuhi.

Dalam ucapan yang sama juga Zuckerberg berkata semua orang perlu bekerjasama untuk membanteras ketidaksamaan untuk memberi kemudahan penjagaan kanak-kanak dan kesihatan yang lebih berpatutan. Menurutnya, generasi baru yang berjaya sepertinya perlu berkorban lebih banyak wang untuk tujuan itu agar semua orang dapat berkongsi kesenangan.

Selain itu, atas sebab kemanusiaan juga, Zuckerberg baru-baru ini dilihat lebih aktif campur tangan dalam hal politik apabila beliau dengan lantang membantah tindakan Presiden AS, Donald Trump, yang telah memansuhkan program perlindungan kanak-kanak dan remaja imigran di Amerika Syarikat. Akibatnya, sekitar 800,000 orang imigran muda di negara itu yang lebih dikenali sebagai "Dreamers" bakal menemui nasib dihantar pulang ke negara asal mereka.

Sehari selepas pengumuman Trump, Zuckerberg telah menjemput tiga remaja imigran ke rumahnya dan membuat permohonan melalui rakaman video Facebook Live kepada ahli kongres supaya mempertimbangkan semula pemansuhan itu. Beliau juga menggesa ahli politik di sana supaya meluangkan masa dengan mana-mana Dreamers untuk memahami situasi dan kisah hidup mereka.

Semoga lebih ramai hartawan dalam dunia yang berhati mulia seperti Zuckerberg dan Priscilla. Mereka membantu orang tanpa mengira warna kulit, agama dan latar belakang.


5 Bilik Hotel Paling Mahal Di Dunia

Hotel merupakan antara perkara terpenting untuk difikirkan ketika ingin melancong. Ada sesetengah yang sangat cerewet berkenaan dengan hotel, dan ada yang tak kisah.

Antara salah satu faktor dalam memilih hotel adalah harga. Baru-baru ini kecoh Hanis Zalikha dan Hairul Azreen melancong dan tinggal di chalet berharga RM70,000.

iluminasi.com ingin berkongsi 5 bilik hotel yang paling mahal di dunia.

Pasti anda tak jangka akan ada hotel di India dalam senarai ini. Shahi Mahal Suite di Raj Palace yang terletak di Jaipur India berada di kedudukan ke-5 bilik hotel paling mahal di dunia, iaitu RM189,000 untuk satu malam.

Ia terdiri daripada 6 buah bilik yang dilengkapi dengan perpustakaan, teater peribadi, bilik astrologi, dan staf dapur peribadi. Bayaran yang mahal ini termasuk dengan sebuah taman teres berkeluasan 2,230 meter persegi bersama sebuah kolam renang.

Jika anda nak ke New York dan merasai bilik hotel paling mahal di benua Amerika, boleh lah check in di Ty Warner Penthouse di Hotel Four Seasons. Bilik ini merupakan bilik hotel ke-4 termahal di dunia, dengan harga RM210,000 untuk satu malam.

Hotel yang mempunyai 52 tingkat ini mengambil masa 7 tahun, dengan kos RM210 juta untuk disiapkan. Bilik yang mempunyai 9 bilik itu merupakan hasil buah fikiran arkitek terkenal Peter Marino dan IM Pei, bersama pemilik hotel tersebut, Ty Warner.

Penthouse ini dilengkapi dengan 4 balkoni kaca, dalamannya dihiasi dengan kain tenunan dengan platinum dan emas, katil Jepun abad ke-18 dengan bantal sutera, chandelier yang menakjubkan, pembantu peribadi, personal trainer, pemandu peribadi Rolls-Royce, tukang urut dan pengurus perhubungan tetamu. Bilik ini juga mempunyai perpustakaan sendiri dengan lebih daripada 100 buah buku.

Dari bilik ini, anda dapat melihat pemandangan 360 darjah pemandangan langit Manhattan. Amacam, berbaloi tak?

Dengan harga RM218,000 untuk satu malam, Presidential Suite di Grand Hyatt Martinez Cannes yang terletak di Boulevard de la Croisette, Cannes, Perancis adalah bilik ke-3 termahal di dunia.

Ia mempunyai 4 bilik tidur, dua lounge, sebuah ruang tamu, 2 bilik bacaan, 2 sauna, 4 bilik mandi yang setiap satu daripadanya mempunyai mandian hidroterapi serta air pancuran Turki.

Hiasan istimewa bilik ini adalah litografi asli daripada pelukis-pelukis terkemuka dunia seperti Pablo Picasso, Henri Matisse, Raoul Dufy dan Nicolas de Staël.

Bukan itu sahaja, tetamu juga dapat menikmati 2 taman di atas bumbung, yang mana setiap satunya dilengkapi dengan jakuzi dan pokok zaitun berusia 100 tahun, dan melihat pemandangan indah Teluk Cannes.

Berada di tangga ke-2 senara ini adalah Grand Penthouse di hotel The Mark yang terletak di New York City. Terletak di Upper East Side, Manhattan penthouse seluas 1,115 meter persegi ini mempunyai 5 buah bilik dilengkapi dengan perabot yang direkaa khas, lounge, perpustakaan, bar, ruang makan yang mampu memuatkan 24 orang.

Ia juga mempunyai lif khas yang membawa anda ke ruangan atas bumbung yang memberikan pemandangan menakjubkan bandar New York. Tak cukup dengan itu, hidangan berkelas dunia daripada tukang masak terkenal Jean Georges yang akan menghantar makanan romantik ke atas bumbung tersebut.

Terletak di Geneva, Switzerland, Royal Penthouse Suite di Hotel President Wilson ditabalkan sebagai bilik hotel yang paling mahal atas muka bumi. Biasanya individu yang tinggal di sini adalah ketua-ketua negara, orang asing kenamaan, VIP dan juga selebriti. Antaranya termasuklah Bill Clinton, Michael Jackson dan Bill Gates.

Harga untuk bermalam di sini adalah RM350,000 semalam. Ternganga penulis. Apa yang anda dapat dengan membayar harga sebegitu mahal adalah 12 buah bilik yang masing-masing dilengkapi bilik air marmar yang mempunyai jakuzi dan barang mandian daripada Hermès.

Bilik ini betul-betul menghadap pemandangan yang sangat menakjubkan iaitu Swiss Alps dan Tasik Geneva. Segala kemahuan anda akan dituruti kerana anda dibekalkan staf peribadi termasuklah pelayan, chef dan pembantu peribadi bagi memastikan setiap keinginan anda dipenuhi. Seluruh tingkat dilengkapi dengan kamera, penggera keselamatan, lif peribadi dan tingkap kalis peluru.


Adakah Kerajaan Malaysia Akan Mengharamkan Star Wars The Last Jedi Atas Alasan LGBT?

Star Wars : The Last Jedi akan mula ditayangkan genap 3 bulan dari sekarang, pada 15 Disember 2017. Bahangnya mula dirasai dengan penayangan teaser dan trailer yang mampu membuatkan peminat-peminat Star Wars, khasnya yang berada di Malaysia tidak senang duduk menantikan tayangannya.

Namun ada satu isu yang perlu kita perbincangkan dan perhalusi sebelum filem ini ditayangkan - isu LGBT yang semakin kerap dimainkan sebagai elemen promosi filem tersebut.

Kita semua sudah sedia maklum bagaimana besarnya kontroversi yang melanda negara kita apabila kerajaan mengambil langkah drastik dengan mengharamkan (yang kemudian ditarik balik) penayangan filem Beauty and The Beast.

Wujud juga kontroversi kecil sebelum tayangan filem Power Rangers tempoh hari yang memaparkan watak wanita yang menyedari dirinya tertarik dengan wanita lain.

Perlbagai perbincangan dan pandangan dikongsikan sama ada dengan baik atau buruk ketika kedua-dua isu itu sedang hangat, namun akhirnya kuasa penonton menang selepas kedua-dua filem itu dibenarkan untuk tayangan.

Di barat, peminat-peminat siri Star Wars sudah ramai yang teruja hendak menyaksikan sendiri kisah cinta yang berlaku di antara dua watak utama lelaki dalam Star Wars The Last Jedi. Khabar angin yang pada awalnya bermula sebagai desas desus akhirnya disahkan oleh pihak pelakon dan produksi sendiri yang mana dua watak utamanya, juruterbang terbaik untuk Rebel Alliance dan Finn, bekas askar Stormtrooper yang mendapat peluang kedua.

Pengarah Lucasfilm, Kathleen Kennedy akhirnya mengesahkan kemungkinan tersebut boleh berlaku jika peminat betul-betul mahukannya dan industri hiburan Hollywood meletup sehingga mengakibatkan lambakan kisah fiksyen fantasi serta illustrasi bertemakan LGBT memenuhi banyak dinding media sosial peminat Star Wars.

Ditambah lagi dengan kenyataan pengarah filem Star Wars Episode 7 sendiri iaitu JJ. Abrams yang menyatakan "Star Wars adalah satu dunia yang sepatutnya tidak terbatas. Jika tidak wujud watak yang homoseksual dalam dunia ini, itu adalah satu pemikiran yang cukup sempit" ketika ditanyakan tentang permintaan peminat yang mahukan cinta Poe dan Finn menjadi realiti.

Setakat ini berdasarkan apa yang dimaklumkan oleh pihak Disney, mereka tidak lagi mengesahkan adakah benar dakwaan yang disebutkan, kerana berdasarkan kajian permintaan mereka, bukan semua masyarakat dunia mahu watak utama Star Wars dijadikan LGBT.

Apatah lagi dengan pengaruh pasaran China sebagai pasaran terbesar filem dunia, yang tidak membenarkan penayangan sebarang bentuk elemen homoseksual dalam filem. akan memberikan risiko besar kepada Disney untuk membenarkan watak utama Star Wars dijadikan homoseksual.

Di Malaysia pula, apabila berlaku masalah penambahan elemen LGBT dalam media seperti filem, perkara itu dilihat mampu memecah belahkan masyarakat, apatah lagi dengan wujudnya media sosial di mana seseorang boleh menyatakan pandangan secara terus.

Ketika kontroversi Beauty and The Beast tempohari, dapat dilihat wujudnya jurang yang besar antara mereka yang dapat menerima dengan mereka yang menolak sepenuhnya elemen-elemen songsang seperti itu dalam filem. Itu hanyalah untuk filem bertaraf sedemikian.

Kita berbicara tentang Star Wars; salah satu siri filem paling ramai peminat di seluruh dunia yang menjadi kegilaan, agama, anutan, kepercayaan dan ikutan ramai orang di luar sana. Sudah pastilah impaknya kepada masyarakat kita akan lebih besar jika kerajaan kita terpaksa mengambil langkah mengharamkan tayangan filem tersebut jika Disney mengambil langkah berani menjadikan Poe dan Finn satu pasangan kekasih.

Jika difikirkan, agak sukar untuk menilik apa yang bakal berlaku jika pertembungan ini benar-benar berlaku 3 bulan lagi. Kepada yang mindanya mampu menerima elemen-elemen songsang ini pasti akan mengamuk sakan jika dihalang menontonnya di pawagam. Pada mereka yang benar anti elemen LGBT ini pasti akan mempersoalkan kenapa penayangannya diteruskan, jika dibenarkan.

Kenapa artikel ini ditulis? Artikel ini ditulis sebagai satu amaran awal kepada anda semua yang salah satu pop culture dunia paling popular berkemungkinan besar akan menyebabkan perpecahan masyarakat kita dan semuanya berkait dengan elemen LGBT.

Sukar untuk dipercayai bagaimana gerakan LGBT yang dipandang negatif selama ini, sudah berjaya menyusup dan membentuk pop culture bertaraf Star Wars, untuk mempopularkan pergerakan mereka.

Jika ini benar berlaku dan kerajaan kita melarang penayangannya, apa pula reaksi anda? Bagaimana pula persepsi anda, jika kerajaan kita membenarkan penayangannya tanpa sebarang suntingan dikenakan?

Adakah masyarakat kita cukup matang dalam menangani isu elemen LGBT ini atau akhirnya kelak, kita yang akan bersengketa kerana ramai yang mahu lihat Poe dan Finn bercinta suka sama suka?


Naik taraf kepada Android Oreo bagi mengelakkan diserang Ransomware

Pengguna Android yang tidak mengemaskini kepada sistem operasi Android Oreo berisiko untuk menghadapi ancaman malware terbaru. Malware tersebut membolehkan penggodam mengendalikan telefon pintar mangsa dari jauh. Android Oreo mula dilancarkan pada Ogos 2017 dengan versi terbaru OS Google yang untuk beberapa jenis peranti. Android Oreo pada waktu ini mampu untuk membunuh “tweak” (melakukan perubahan kecil ) dan beberapa penambahbaikan kepada sistem pengendalian telefon pintar serta tablet.

Terdapat 8 perubahan utama pada dalam pengulangan peranti termasuk titik notifikasi pada aplikasi ikon, pemain video dan juga kemasukan maklumat peribadi dan kata laluan secara autofill dengan cepat dan selamat. Android Oreo juga berupaya menyekat aplikasi yang digunakan secara senyap untuk memastikan penggunaan bateri di tahap optimum dan dapat digunakan dengan lebih banyak daripada setiap caj. Walaupun terdapat banyak versi Android namun Oreo memberikan lebih banyak perubahan dan pembaikan daripada versi Android yang sebelumnya . Salah satu sebab penting adalah peningkatan sistem keselamatan Android tersebut.

Pakar keselamatan juga telah member amaran kepada sesiapa yang masih belum menaik taraf sistem operasi Android Oreo kemungkinan bakal terdedah kepada ancaman malware tersebut. Palo Alto Networks menyatakan bahawa mana-mana sistem yang masih belum dipertingkatkan ke Android Oreo berisiko mempunyai kelemahan sistem yang tinggi. Pengguna Android versi lama lebih berisiko untuk terkena serangan malware yang akan memaparkan paparan skrin yang palsu untuk memastikan pengguna klik paparan palsu tersebut dan dari situ malware tersebut akan mengawal peranti telefon pintar itu. Ia sebenarnya menyembunyikan paparan yang asli dan mengantikan dengan paparan yang palsu.

Senario kes yang terburuk berlaku adalah ia boleh membenarkan perisian itu mampu untuk mengawal telefon dan menjadikan ia tidak dapat digunakan.Ia kemudiannya boleh menyebarkan malware yang bahaya iaitu “ransomware malware” yang mampu mencuri maklumat peribadi anda seperti maklumat akaun,lokasi dan sebagainya. Sesiapa yang masih menggunakan telefon versi Android yang lebih lama diharap dapat mengambil berat dengan memasang android versi tersebut untuk memastikan telefon pintar anda berada dalam keadaan lebih selamat dari mana-mana ancaman malware.

Kebanyakkan orang percaya bahawa aplikasi yang mempunyai cubaan jahat untuk melakukan serangan mesti melepasi dua halangan penting untuk berjaya seterusnya menembusi peranti tersebut. Antara dua halangan tersebut adalah supaya memastikan bahawa anda tidak memberikan kebenaran setiap kali aplikasi yang tidak dikenali muncul untuk dipasang dan seterusnya memastikan aplikasi hanya dipasang melalui Google Play.


Sampai Bila Pusat Tahfiz Nak Berjalan Dengan Yuran Percuma?

Tragedi pusat tahfiz terbakar sehingga mengakibatkan kematian pelajar dan guru yang baru berlaku, bukanlah insiden pertama yang membabitkan kejadian serupa. Pada tahun 1989, berlaku kebakaran di Sekolah Agama Rakyat Taufiqiah Khairiah Al-Halimiah di Yan, Kedah yang mengorbankan 27 nyawa.

Pelbagai perbincangan pada waktu itu telah dilakukan bagi mengenal pasti pihak yang sepatutnya bertanggungjawab dalam insiden sehinggakan ada cadangan untuk mewujudkan Suruhanjaya Siasatan di-Raja bagi mengenalpasti punca.

Namun isu hangat itu akhirnya lenyap di telan zaman sehingga muncul kembali semalam selepas kebakaran Pusat Tahfiz Darul Quran Ittifaqiyah di Keramat yang mengorbankan 22 nyawa.

Sudah dimaklumkan oleh pihak-pihak berkuasa yang pihak pengurusan pusat tahfiz sebenarnya tidak mempunyai sijil layak menduduki (CF) dan juga sijil keselamatan kebakaran (FC) daripada pihak bomba. Selain itu pusat tahfiz itu juga didapati melanggar beberapa syarat lain berkaitan premis asrama dan sekolah yang pelbagai.

Yang menyedihkan, dilaporkan Pusat Tahfiz itu sebenarnya tinggal di sana secara sementara bagi menunggu bangunan baru pusat mereka dibuka, hujung bulan ini.

Persoalannya, adakah boleh masyarakat menuding jari menyalahkan pihak pengurusan pusat tahfiz semata-mata?

Walaupun banyak pusat-pusat tahfiz berkelayakan dibuka, tetapi masih banyak pusat tahfiz yang dibuka tanpa berdaftar dengan kerajaan dan tidak memenuhi syarat-syarat yang ditetapkan, sebelum dibuka. Mengapa perkara ini berlaku?

Kebanyakan pusat-pusat tahfiz yang dibuka ini sebenarnya dilihat terpaksa mengambil jalan-jalan pintas untuk terus beroperasi atas kekangan kewangan. Untuk memenuhi pelbagai syarat yang ditetapkan, peruntukan kewangan yang agak besar diperlukan bagi mengubah suai fasiliti dan bangunan sedia ada, untuk mendapatkan kelulusan pihak Jabatan Bomba.

Jika anda semua belum sedia maklum, sepanjang operasi mereka selama 15 tahun, Pusat Tahfiz Darul Quran Ittifaqiyah langsung tidak mengenakan sebarang bentuk yuran dan hanya banyak bergantung dengan penajaan penaung, derma orang ramai serta bantuan MAIWP. Selain itu, rasa ingin membantu ibu bapa yang kurang berkemampuan juga sedikit sebanyak mendorong pusat-pusat tahfiz 'tidak berkelayakan' ini untuk terus menjalankan operasi mereka.

Banyak komen-komen kurang enak kedengaran setiap kali berbicara tentang sebarang insititusi berteraskan Islam di negara kita, ditambah lagi dengan mentaliti masyarakat yang kurang gemar yuran tinggi dikenakan pada sebarang bentuk aktiviti bercorak Islam.

Kita semua tahu ada pihak tahfiz yang mampu menyediakan fasiliti terbaik pada pelajar mereka namun lebih banyak yang tidak mampu, sehingga memaksa pihak sekolah memohon agar guru, kakitangan dan anak-anak pelajar sendiri mengutip derma di merata-rata tempat. Itu adalah satu pemandangan biasa yang kita nampak.

Apa yang perlu kita ubah adalah stigma kita pada institusi Islam ini yang sebenarnya amat-amat daif dan berada dalam kondisi buruk tanpa penambahbaikan. Kekangan kewangan pusat-pusat ini membuatkan pengurusan pusat terpaksa menjalankan operasi dalam keadaan berisiko yang boleh mengulangi insiden-insiden buruk yang kerap berlaku.

Langkah kerajaaan untuk memperkenalkan Dasar Tahfiz Negara yang kini masih dalam peringkat perbincangan adalah langkah terbaik yang memerlukan masa bagi pelaksanaannya. Dalam tempoh itu, pelajar-pelajar ini masih lagi memerlukan tempat dan pengurusan sekolah masih lagi perlu meneruskan operasi.

Kita boleh memberikan kritikan dan tohmahan terhadap kesilapan yang berlaku tetapi akhirnya nanti, apa yang berubah? Faktor utamanya di sini adalah masalah kewangan yang kerap melanda kerana pusat-pusat tahfiz tidak berdaftar ini hanya mengenakan jumlah yuran yang sangat minima atau percuma, yang tidak mungkin dapat digunakan bagi memperbaiki fasiliti.

Buat sementara ini, masyarakat kita perlu menyedari bantuan kewangan adalah satu-satunya jalan untuk memastikan nasib pusat-pusat tahfiz dan sekolah-sekolah agama Islam ini terbela. Dengan mencontohi masyarakat Cina yang ada kalanya dipaksa untuk menyumbang kepada pembangunan sekolah di dalam komuniti mereka sehingga lengkap kemudahan sekolah mereka, tanpa bantuan penuh kerajaan, masyarakat Islam Malaysia juga sepatutnya perlu mempunyai kesedaran pentingnya wang tunai disalur kepada mereka.

Jika anda bertuah tinggal di kawasan yang ada pusat tahfiz atau madrasah di sekelilingnya, pasti anda akan dapat melihat pelajar-pelajar mereka memenuhi surau atau masjid. Majoriti antara mereka mempunyai wajah yang cerah dan cukup ceria jika dibandingkan dengan keadaan tempat mereka tinggal dan belajar.

Pergilah melawat tempat mereka, saksikan sendiri bagaimana pusat-pusat tahfiz kampung ini berjaya mendidik anak-anak ini menghafaz al-Quran sambil mempelajari pelbagai ilmu lain dengan kadar yuran yang tak munasabah.

Masyarakat kita perlu buang stigma buruk terhadap pusat-pusat ini kerana tanpa mereka satu hari nanti, mungkin minima benar jumlah rakyat kita yang mampu mengingati al-Quran. Kesedaran kepada keselamatan fasiliti mereka itu bagus, tetapi kesedaran sahaja tidak akan membawa kepada apa-apa perubahan.

Ringankan beban yang mereka tanggung kerana dalam dunia yang semua perkara memerlukan wang, pusat-pusat tahfiz inilah yang menawarkan perkhidmatan secara percuma.


Bagaimanakah Warna-Warna dan Corak Pada Bunga Api Dihasilkan?

Setiap kali ada sambutan tahun baru ataupun sambutan kemerdekaan, kita biasanya akan dapat melihat pertunjukan bunga api. Sepertimana yang kami kongsi dahulu, penghasilan bunga api ini adalah secara tidak sengaja oleh saintis China pada masa lampau.

Menyaksikan pertunjukan bunga api dengan pelbagai warna dan corak sentiasa mengujakan. Namun, adakah anda pernah terfikir bagaimana bunga api dapat menghasilkan warna yang pelbagai seperti merah, kuning, hijau, biru dan putih?

Jawapannya, reaksi kimia dan serbuk besi/logam yang digunakan. Antara serbuk logam yang biasa digunakan adalah sodium, barium, strontium, titanium dan lain-lain lagi. Setiap elemen kimia yang digunakan akan menghasilkan jumlah tenaga yang berlainan apabila dibakar dan jumlah tenaga inilah yang akan menentukan warna yang bakal dihasilkan.

Penghasilan bunga api bukanlah perkara yang mudah sebaliknya sangat kompleks dan memerlukan pengiraan yang betul untuk memastikan corak yang diingini terhasil.

Untuk menghasilkan bunga api, bahan-bahan akan diletakkan dalam sebuah tiub yang mengandungi serbuk peledak dan beberapa modul (dipanggil ‘star’) yang mengandungi campuran bahan-bahan kimia yang menghasilkan pelbagai warna dan corak. Bahan-bahan ini akan dihubungkan menggunakan fius yang akan membekalkan tenaga dan haba.

Selain itu, penggunaan fius juga perlu mengambilkira masa setiap ‘star’ akan diletupkan diuadara. Sememangnya penghasilan bunga api bukanlah kerja yang mudah dan semestinya berkos tinggi. Biasanya mereka yang pakar menghasilkan bunga api ini digelar pyrotechnic chemists.

Setiap tahun juga, banyak pertandingan bunga api diadakan diseluruh dunia. Bagi orang awam, ianya merupakan satu acara untuk melihat siapakah yang mampu menghasilkan corak bunga api yang terbaik. Bagi pyrotechnic chemists pula, ia merupakan peluang mereka menunjukkan kepakaran dan seni menghasilkan reaksi kimia paling kreatif.


Cara Latih Anak Hidup Tanpa Bergantung Dengan Gajet

Antara masalah ibu bapa sekarang adalah terlalu sibuk sehingga kadang-kala anak-anak terabai. Sekiranya anak-anak meragam, ada sesetengah ibu bapa yang mengambil jalan pintas memberi anak-anak bermain telefon pintar atau gajet agar mereka leka.

Selain itu, telefon pintar atau gajet juga seringkali digunakan sebagai alat untuk mengelakkan anak-anak berasa bosan. Ini adalah perkara yang tidak seharusnya dilakukakan oleh ibu bapa memandangkan pendedahan awal kanak-kanak kepada telefon pintar boleh menyebabkan ketagihan dan pelbagai kesan buruk kepada anak-anak.

Mari ikuti tips daripada Pn. Maryam Jamadi, seorang Occupational Therapist bagaimana untuk mengelakkan kanak-kanak bosan tanpa perlu memberi mereka telefon pintar atau gajet.

Masa makan bagi gajet, takut anak bosan.Masa menunggu ayah balik rumah, buka tv takut anak bosan.  Masa memasak bagi gajet, takut anak bosan sorang-sorang.Masa nak pergi tandas bagi gajet, takut anak kacau dalam tandas.Masa tidak tahu hendak buat apa sebab tiada aktiviti, buka tv takut anak bosan.

Kenapa takut? Tak perlu takut pun anak bosan sebab perasaan bosan itu bagus. Bila bosan, komponen imaginasi dan kreativiti yang penting untuk perkembangan otak akan berkembang pesat dan laju umpama LRT. Jangan terkejut kalau saya kata otak anak bawah 3 tahun sangat-sangat laju, mereka sangat sibuk sebab dalam 1 masa dalam kepala ada 10 checklist yang perlu diselesainya. Mereka tidak sempat bosan pun melainkan bila sudah betul-betul penat. Kalau tidak percaya cuba perhatikan tanda-tanda di bawah:

Situasi anak ini sama sahaja macam orang dewasa, itu yang kadang-kadang bila terlalu sibuk makan pun terlupa. Betul tak?

Jadi, masa fasa ini mereka tak ada istilah BOSAN. Kita tak perlu arah buat apa-apa atau sediakan aktiviti pun mereka dah tahu apa yang nak dibuat melainkan memang tak ada benda nak dikejar atau memang dah biasa disuap dengan gajet setiap kali waktu lapang.

Setiap kali kita happy, ada beberapa hormon yang dikeluarkan tapi yang paling popular adalah hormon dopamine, endorphins, oxytoxin dan serotonin. Bila kita selalu bagi gajet sebagai "ubat penenang" untuk anak, anak akan terkeliru dan belajar hanya gajet sahaja yang akan menenangkan mereka.

Anak memang perlu bersepah untuk belajar sesuatu. Rumah bersepah itu normal untuk sesiapa yang ada anak bawah 3 tahun. Tadika atau taska yang bersepah itu normal, tadika atau taska yang kemas itu tak normal ya.

Macam mana komponen imaginasi dan kreativiti hendak develop dengan baik jika mereka tidak sempat untuk bosan. Bila sel sel otak baru nak berhubung, mak ayah sudah sumbat penglihatan dan pendengaran anak dengan gajet atau tv. Bila otak baru nak meliar fikir benda yang hendak dibuat dan direka, ataupun baru hendak berangan jadi Ultraman mak ayah sudah bagi mainan yang mereka perlu main sebab tak nak mereka bising main lawan sorang-sorang. Macam mana mereka hendak menggabungkan rangsangan persekitaran dengan baik kalau sudah terbiasa "disuap".

Di taska atau tadika juga sama. Pada pendapat saya, untuk anak bawah umur 3 tahun mereka PERLU ada free time dimana mereka boleh main sepuas-puasnya tanpa ada "structured play" untuk perkembangan otak yang sihat. Kalau ada "structured play" pun sekadar 30 minit - 1 jam sahaja sehari untuk tujuan skil sosial.

Kalau anak terbiasa disuap, disuap dan disuap. Nampak macam baik dan bagus bila mendengar arahan atau mendengar kata. Tapi yang tak bagus bila yang salah pun di ikut tanpa fikir implikasi, orang kata A ikut, orang kata B pun ikut macam lalang tak ada fikir panjang ataupun membuat kajian tentang sesuatu benda. Itu yang banyak kes viral benda tak betul, sebab dah terbiasa "dengar-dengar".

Kalau hendak jadi mak ayah yang baik, kita kena letakkan diri kita seperti anak. Baru kita faham betapa "struggle"nya anak dalam proses perkembangan diri. Macam proses hendak berjalan, bangun jatuh, bangun jatuh, jatuh terhantuk meja pun anak tetap tidak putus asa. Cuba lagi dan lagi.

Sama juga dengan perkembangan yang lain, tidak perlu terlalu alihkan perhatian mereka selagi apa yang dilakukan tak memudaratkan. Tips saya:

Anak cakap sorang-sorang atau berlakon bukan sebab gila ya. Tapi ini dipanggil "Imaginary play", salah satu tahap perkembangan bermain anak jadi tidak perlu risau.


Sisi gelap industri pakaian yang mengabaikan hak asasi manusia

Sekiranya anda perasan, kebanyakan baju yang dihasilkan kini selalunya datang daripada negara-negara dunia ketiga seperti Kemboja dan Bangladesh. Negara-negara seperti ini menjadi pilihan kerana kos upah atau kos buruh yang sangat murah berbanding di negara lain.

Disebabkan faktor ini, syarikat-syarikat besar yang mempunyai nama dalam industri pakaian juga tidak terkecuali memilih untuk menghasilkan produk-produk pakaian mereka di negara-negara ini.

Malangnya, ada segelintir pemilik kilang penghasilan baju di negara-negara ini dengan mengambil kesempatan terhadap pekerja dan mengabaikan hak asasi manusia. Berikut merupakan antara beberapa kes yang pernah dilaporkan oleh media-media antarabangsa.

Di negara Kemboja, had umur yang dibenarkan untuk bekerja adalah 15 tahun. Walau bagaimanapun, akibat daripada kelemahan undang-undang, banyak kilang disana yang mengambil pekerja daripada kalangan kanak-kanak. Kebanyakan kanak-kanak yang diambil ini adalah mereka yang terpaksa menamatkan persekolahan kerana faktor kemiskinan. Akibat daripada desakan hidup, ada sesetengah kilang yang akan mengambil kanak-kanak ini bekerja dengan bayaran gaji yang sangat rendah.

Mengikut statistik daripada UNICEF dan Organisasi Pekerja Antarabangsa, sebanyak 170 juta kanak-kanak didapati bekerja dalam industri penghasilan pakaian di seluruh dunia. Ada juga pekerja kanak-kanak ini akan dipaksa bekerja lebih masa tanpa bayaran elaun bekerja lebih masa. Hal ini amat menyedihkan kerana dalam usia yang muda, kanak-kanak ini sepatutnya menerima pendidikan di sekolah.

Pada tahun 2012, sebuah kilang penghasilan pakaian, Rana Plaza di Bangladesh telah runtuh yang mengorbankan 1100 orang pekerja. Hasil siasatan selepas itu menunjukkan pemilik bangunan tidak mendapat kebenaran pihak berkuasa untuk membina bangunan tersebut selain didapati pemilik bangunan menambah 3 lagi tingkat di bangunan tersebut untuk menampung jumlah pekerja yang ramai.

Selain itu, terdapat juga kes kebakaran di kilang Tazreen Fashion yang juga terletak di Bangladesh. Kejadian itu telah mengorbankan 112 orang pekerja dan jumlah mangsa yang tinggi itu disebabkan tiada undang-undang yang mewajibkan pemilik kilang memasang alat-alat keselamatan daripada kebakaran seperti alat pengesan asap dan pintu kebakaran. Malangnya, tiada tindakan yang boleh dibuat kepada syarikat-syarikat besar yang memilih untuk menghasilkan baju di kilang-kilang ini. Mengikut undang-undang hanya pemilik kilang yang boleh didakwa sementara jenama-jenama besar yang produknya dihasilkan di kilang-kilang ini boleh lepas tangan.

Menurut aktivitis hak asasi manusia, kerana permintaan yang terlalu banyak untuk penghasilan pakaian, para pekerja dipaksa bekerja dalam tempoh yang lama. Pernah terjadi satu kes dimana seorang pekerja yang tidak sihat telah ke klinik untuk mendapatkan sijil cuti sakit daripada doktor. Apabila sijil cuti sakit itu diberikan kepada bos, pekerja tersebut dipecat kerana keadaan kesihatannya itu dikatakan boleh mengganggu produksi baju.

Kebanyakan pekerja yang terlibat dalam industri ini adalah golongan wanita. Walaupun mengandung, mereka tetap dipaksa bekerja tanpa henti dalam tempoh waktu yang panjang atau menghadapi kemungkinan dibuang kerja. Selain itu, banyak syarikat yang tidak memberi kenaikan gaji kepada pekerja setiap tahun. Malangnya akibat tiada pilihan kerja selain faktor kemiskinan, pekerja-pekerja ini terpaksa juga kekal bekerja disitu.

Mengikut kajian yang dibuat oleh The New York Times, kebanyakan bahan pewarna yang digunakan pada baju dan penghasilan aksesori lain seperti beg tangan yang diimport ke Amerika Syarikat mengandungi toksik. Disebabkan tiada undang-undang yang jelas mengenai penggunaan bahan pewarna ini disesetengah negara dimana produk-produk ini dihasilkan, maka ianya sukar dikawal.

Pada 2010, terdapat saman telah dikeluarkan terhadap beberapa syarikat dan jenama besar kerana produk ayng dipasarkan mereka mengandungi bahan pewarna bertoksik. Antara jenama yang terlibat termasuklah Victoria’s Secret, Macy’s dan Sears. Pada 2013, penyiasatan keatas syarikat-syarikat ini tidak lagi menemui bahan bertoksik dalam produk mereka memandangkan langkah-langkah proaktif yang lebih ketat telah diambil.


National Library China : Perpustakaan Terbesar Di Asia

Dibina pada tahun 1909 dan terletak di Beijing, National Library of China (NLC) atau Perpustakaan Nasional China adalah perpustakaan yang terbesar di Asia dan antara yang terbesar di dunia. Kini ia mempunyai 36.5 juta item, dan mempunyai kesusasteraan Cina dan dokumen sejarah yang terbesar di dunia.

Walaupun ia adalah perpustakaan terbesar di Asia, jika anda masuk ke perpustakaan ini, kemungkinan besar anda akan mendapati tiada tempat duduk kosong.

Sebanyak 5.2 juta pengunjung menggunakan perpustakaan ini, yang dikawalselia oleh seramai 1365 staf. Ia juga menjadi tempat simpanan penerbitan rasmi Pertubuhan Bangsa-Bangsa Bersatu dan kerajaan asing, serta koleksi kesusasteraan dalam lebih daripada 115 bahasa.

Pada awal penubuhan sekitar tahun 1909, ia dikenali sebagai Perpustakaan Imperial Peking yang dibina oleh Dinasti Qing yang ditempatkan di sebuah bangunan dengan seni bina tradisional. Ia hanya dibuka secara rasmi selepas Revolusi Xinhai pada tahun 1912.

Ketika itu, bayaran dikenakan sebanyak satu syiling tembaga untuk membaca buku. Pinjaman buku tidak dibenarkan, namun sistem itu ditukar sebelum tahun 1918.

4 tahun kemudian pada tahun 1916, perpustakaan ini mendapat status perpustakaan simpanan. Namun ia tidak kekal lama sebelum sekali lagi ditukar kepada Perpustakaan Nasional Peiping pada Julai 1928. Perpustakaan yang semakin membesar ini kemudiannya dipindahkan ke bangunan baru yang lebih moden, pada Oktober 1987.

Bangunan lama tersebut kini menempatkan buku-buku purba dan diberi nama NLC Perpustakaan Buku Purba. Dan pada 1999, nama perpustakaan ini ditukar buat kali terakhir, diberi nama Perpustakaan Negara China.

Buku-buku dan pelbagai barangan lain semakin bertambah membuatkan ia kemungkinan perlu dipindahkan sekali lagi. Namun arkitek yang bertanggungjawab, Jurgen Engel, telah merekabentuk kawasan tambahan seluas 77,000 meter persegi, kepada bangunan sedia ada untuk menampung lagi 12 juta buah buku.


Awak sembur rumah saya, saya saman awak!

Kegiatan penyemburan "fogging" adalah langkah yang diambil oleh Jabatan Kesihatan Malaysia di kawasan-kawasan "panas" yang dilaporkan mempunyai banyak laporan penyakit demam denggi. Ianya bukan dibuat suka-suka sebaliknya merupakan antara cara yang efektif untuk membunuh nyamuk dalam sesuatu kawasan taman perumahan.

Malangnya ada segelintir penduduk di Malaysia yang tidak faham akan perkara ini. Mereka berasa rimas akan kepulan-kepulan asap yang akan masuk ke rumah mereka. Apa yang perlu dilakukan oleh setiap pemilik rumah ketika aktiviti semburan asap ini dilakukan adalah membuka seluas-luasnya pintu dan tingkap di rumah agar asap daripada kegiatan fogging ini dapat masuk ke dalam rumah dan membunuh nyamuk-nyamuk yang terdapat dalam rumah.

Paling menyedihkan, ada penduduk yang mengugut pekerja yang melakukan fogging ini sekiranya mereka tetap menyembur asap ke kediaman mereka. Tahukah anda perlakuan tersebut boleh menyebabkan anda dikenakan tindakan mengikut undang-undang sedia ada?

Berikut adalah kisah seorang staf Pejabat Kesihatan Daerah yang menceritakan pengalaman beliau diugut oleh penduduk setempat agar tidak menyembur asap 'fogging' di rumah mereka.

Pemilik rumah di dalam gambar telah menghalang saya dan anggota saya dari menjalankan aktiviti fogging di luar kawasan rumah beliau.

Dakwa beliau, semburan yang kami lakukan sebelum ini telah menyebabkan tanaman beliau mati. Beliau juga tidak mahu sedikit asap pun mengenai tanaman beliau.

Semburan yang pihak kami lakukan pada petang ini adalah jenis asap (oil base) dan sememangnya kami tidak berdaya untuk menahan angin daripada menyebarkan semburan asap tersebut ke merata tempat walaupun pihak kami menutup nozle dalam jarak 50 meter dari rumah beliau.

Walaupun diberikan penerangan, lelaki tersebut tetap berkeras untuk menyaman pihak kami dan tidak membenarkan anggota saya melintasi kawasan rumah beliau.

Seperti yang anda semua lihat, tanaman beliau berada di kaki lima dan juga rezab jalan yang mana tanah tersebut adalah hak milik Pihak Berkuasa Tempatan.

Membina binaan kekal dan juga meletakkan halangan di hadapan rumah seperti di dalam gambar adalah menyalahi undang-undang mengikut Akta Perumahan, akta jalan, parit dan juga bangunan:

Binaan ini boleh diambil tindakan oleh Pihak Majlis Perbandaran dan juga Jabatan Pengurusan Sisa Pepejal merangkumi denda dan juga tindakan merobohkan semua binaan terbabit.

Pihak KKM juga berkuasa untuk memusnahkan semua tanaman ini mengikut APSPP 1975 yang mana boleh di klasifikasikan sebagai tanaman yang boleh membiak serta memberikan perlindungan kepada serangga pembawa penyakit.

Jika mahu, saya juga boleh mensabitkan tuan rumah dengan undang-undang jenayah iaitu:

1. Seksyen 186, Kanun Keseksaan (penjara 2 tahun, denda RM10000 atau kedua-duanya sekali) - MENGHALANG TUGAS PENJAWAT AWAM

2. Seksyen 14 (Akta 326) (penjara 7 hari, denda RM100) - MENGELUARKAN KATA-KATA YANG TIDAK SOPAN

3. Seksyen 506 kanun keseksaan (penjara sehingga 7 tahun atau denda RM10000) - UGUTAN JENAYAH

Diharapkan kita semua tidak mementingkan diri sendiri kerana buruk kesannya kepada orang lain khususnya masyarakat setempat.

Fogging yang pihak kami lakukan ini adalah bertujuan untuk membunuh nyamuk dewasa dan kami sebolehnya mahu seluruh premis dalam radius 200 meter dari rumah kes di buat semburan lengkap di dalam dan juga diluar premis.

Jangan hanya kerana anda, semburan lengkap tidak dapat dilakukan dan ada nyawa yang akan terkoban.

Tanpa mengambil kira ugutan tersebut, semburan tetap di lakukan di luar kawasan rumah beliau. Fogging tamat sepenuhnya tanpa ada sebarang perkara tidak diingini berlaku.


Ini Perbezaan Antara United Kingdom, Great Britain Dan Britain Yang Ramai Tak Tahu

Apabila berbualkan mengenai United Kingdom, pasti ada yang terkeliru di antara UK, Great Britain, Britain, England, Ireland dan Kepulauan British. Ramai yang terlalu kerap tertukar-tukar menggunakan terma-terma ini.

Ada yang nak maksudkan England, tetapi disebutnya United Kingdom, ada yang nak maksudkan Ireland, juga digunakan United Kingdom.

Mengapa ada terlalu banyak terma untuk negara-negara ini, dan negara-negara mana yang tergolong dalam terma-terma ini?

United Kingdom biasanya disebut sebagai UK. Namun, United Kingdom sendiri juga merupakan singkatan kepada nama penuhnya, United Kingdom of Great Britain dan Ireland Utara.

Ia mengandungi 4 buah negara komponen, iaitu England, Scotland, Wales dan Ireland Utara. Jika anda mahu maksudkan keempat-empat negara ini, anda boleh gunakan terma "UK" atau United Kingdom.

Ramai yang tersalah anggap United Kingdom itu adalah England. Walaupun England adalah negara terbesar dalam UK, ia hanyalah satu komponen daripada 4 negara UK. Jadi, jika anda melawat ke sesebuah tempat seperti Edingburgh, Scotland, anda tak melawat ke England, tetapi melawat Scotland, atau UK.

Great Britain adalah nama bagi pulau yang terbesar dalam Kepulauan British. Ia terdiri daripada 3 buah negara iaitu England, Scotland, dan Wales. Great Britain juga disalahanggap sebagai UK, dan digunakan secara berganti-ganti.

Seperti yang anda boleh lihat, perbezaan kepada kedua-dua terma ini adalah United Kingdom termasuk Ireland Utara, manakala Great Britain tidak. Jadi jika anda ingin maksudkan Great Britain, adalah menjadi satu kesalahan jika anda menggunakan terma UK, kerana ia akan menyinggung perasaan rakyat Ireland Utara.

Kalau anda silap gunakan sebelum ini, jangan risau, anda tak keseorangan. Pasukan Olimpik rasmi UK sendiri menggelarkan diri mereka "Team GB", namun mempunyai atlet daripada Ireland Utara.

Ireland merupakan pulau kedua terbesar dalam Kepulauan British selepas England. Ireland terbahagi kepada dua bahagian, iaitu Ireland Utara yang mempunyai kaitan dengan UK, dan negara Ireland bebas iaitu Republik Ireland.

Republik Ireland biasanya hanya disingkatka menjadi Ireland, tetapi untuk mengelakkan kekeliruan, adalah lebih baik menggunakan nama penuh, sama ada Ireland Utara atau Republik Ireland.

Ireland berpecah kepada dua bahagian lebih 90 tahun lalu apabila berperang dengan pemerintah British. Bahagian selatan kini adalah Republik Ireland, dan peperangan itu mencetuskan pergolakan yang lama dan kekacauan di Ireland Utara, yang masih sebahagian daripada UK.

Bagi penggunaan bendera, Republik Ireland menggunakan bendera seperti di atas manakala bendera rasmi Ireland Utara adalah Union Jack.

Bagi nama Kepulauan British pula, ia adalah kumpulan bagi kira-kira 6,000 buah pulau kecil yang berada di sekeliling Great Britain dan Ireland, dan termasuklah Great Britian dan Ireland (Republik Ireland dan Ireland Utara).

Secara geografinya, ia tidak merujuk kepada mana-mana tertentu. Namun ia tetap menjadi kontroversi politik kerana ia termasuk dengan Republik Ireland, walaupun ramai rakyat Republik Ireland yang tak menganggap diri mereka sebagai "British" atau orang Inggeris.

Malah, Republik Ireland tidak mengiktiraf terma "Kepulauan British" ini dan beranggapan ia patut ditukar kepada "British dan Kepulauan Ireland". Lebih mudah dan untuk mengelakkan konflik, lebih baik gunakan terma "Kepulauan Atlantik".

Ini yang sangat mengelirukan. Britain sangat selalu dianggap sebagai singkatan kepada UK. Namun, Britain adalah satu entiti politik yang tidak lagi wujud di dunia. Kita mengetahui bahawa Great Britain terdiri daripada England, Scotland dan Wales, namun "Britain" itu sendiri adalah istilah kuno kepada wilayah Rom, iaitu Britannia.

Ia juga dikenali sebagai "Britannia Major" untuk membezakan dengan Britannia Minor yang kini merupakan kawasan Perancis. Scotland pula tak pernah dijajah oleh Rom, jadi terma Britain, adalah hanya untuk negara England dan Wales SAHAJA.

Jadi, kemungkinan besar mereka yang menggunakan terma "Britain", sebagai singkatan kepada Great Britain, kecuali anda hidup di zaman kuno Britain.


7 perisa aiskrim pelik yang tak ada di Malaysia

Tidak lama dulu, aiskrim berperisa nasi lemak menjadi tular selepas diperkenalkan. Ia bukan sahaja menggamit kenangan sewaktu kecil ketika makan aiskrim beramai-ramai bersama kawan, malah ia juga mempunyai rasa asli makanan terkenal negara kita.

Semasa kita kecil, kita hanya nampak 3 atau 4 perisa aiskrim sahaja. Tapi kini, dengan kecanggihan teknologi dan minda usahawan yang kreatif, semakin banyak perisa aiskrim yang eksotik dan pelik diperkenalkan.

Kami telah berkongsi info berkenaan aiskrim dalam kon yang sangat mahal baru-baru ini. Kali ini, kami ingin kongsikan 7 perisa aiskrim yang bunyi macam kombinasi aneh tapi membuatkan rasa ingin tahu menebal dalam diri:

Kedai Salt & Straw di Oregon, Amerika Syarikat sedang mencari inspirasi untuk mencipta perisa aiskrim baru. Mereka kemudian membakar sumsum tulang dan mencampurkan ceri manis yang telah disalai dengan bunga lawang, jintan dan sirap bourbon. Maka terciptalah perisa baru yang agak pelik tapi menyelerakan ini.

Diperbuat daripada Kopi Vietnam Blue Bottle, para pekerja Humphry Slocombe di San Francisco kemudian menambah kari pedas, mentega kacang dan kacang almond yang dijadikan halwa untuk kerangupan sebelum dibekukan.

Kedai Ben & Bill di Maine, Amerika Syarikat mencipta aiskrim berperisa udang kara ini mungkin kerana belum ada orang yang pernah mencuba. Mereka menghiris kasar daging udang kara yang telah dimasak, digaul dengan mentega sebelum dicampurkan ke dalam bancuhan aiskrim. Rancangan Food Network dan the Today Show telah membuat sorotan episod istimewa tentang perisa aiskrim yang unik dan terlalu sedap ini.

Aiskrim yang berasal dari Perancis ini dicipta oleh pembuat aiskrim gourmet bernama Philippe Faur. Untuk pengetahuan anda, foie gras merupakan makanan mewah Perancis yang diperbuat daripada hati itik yang berlemak. Caviar pula merupakan satu lagi makanan mewah iaitu telur ikan yang telah diawet dengan garam. Apalah agaknya rasa aiskrim yang mengandungi kedua-dua bahan ini kan?

Sebuah kedai aiskrim di Texas mencampurkan krim manis dengan coklat pahit Belgium, serbuk koko dan wasabi. Wasabi merupakan sejenis lobak pedas yang sering digunakan sebagai bahan sampingan sushi dan makanan Jepun yang lain. Jadi, aiskrim ciptaan Amy's Ice Cream ini mempunyai rasa pedas, sejuk, manis dan pahit pada masa yang sama.

Lagi satu ciptaan aiskrim mengandungi unsur kari. Jika anak anda sukar makan sayur, boleh cuba makan aiskrim ini. Ia diperbuat menggunakan krim, susu segar, santan, kari, kuning telur, gula perang dan rempah ratus.

Orang Jepun memang terkenal dengan ciptaan aneh serta makanan pelik mereka. Mungkin ini adalah salah satunya. Siapa sangka seekor sotong boleh dimasukkan ke dalam aiskrim begitu sahaja. Boleh terjual laku pula.


Kapal Layar Mewah Yang Bernilai Hampir 2 Billion Ringgit

Kapal layar mewah milik Andrey Melnichenko, billionair dari Russia ini diberi nama "Sailing Yacht A" dan dikatakan bernilai mencecah 450 juta Dollar Amerika bersamaan 1.99 billion Ringgit Malaysia.

Kapal layar ini dilengkapi ruang pemerhatian di bawah paras laut yang dilengkapi kaca pelindung setebal 30 sentimeter. Ia juga mempunyai tempat untuk helikopter mendarat dan juga enjin hybrid diesel-elektrik. Kapal layar ini boleh mencapai kelajuan 38 kilometer sejam. Ianya dikendalikan oleh 54 orang krew kapal.

Ia dibina oleh syarikat Nobiskrug dan direkabentuk oleh Philippe Starck. Beratnya kapal layar ini adalah 12,558 tan. Kapal ini berukuran 142.81 meter panjang, dan tingginya mencapai 100 meter. Sekiranya dinisbahkan dengan ketinggian bangunan, kapal layar ini mencecah ketinggian 8 tingkat bangunan. Apabila layarnya yang teramat besar itu dibuka sehabisnya, jumlah keluasannya mencapai 3,700 meter persegi.

Andrey Melnichenko adalah pemilik syarikat pengeluar baja - EuroChem dan pengeluar arang batu - SUEK (Siberian Coal Energy Company), dan beliau sememangnya seorang peminat kapal. Sailing Yacht A ini merupakan kapal yang terbaru dalam koleksinya. Kapal beliau sebelum ini diberi nama "Motor Yacht A" dan dikatakan bernilai 250 juta Dollar Amerika bersamaan dengan 1.05 Billion Ringgit Malaysia.


5 Jutawan yang bergaji hanya RM4.20 setahun

Selain kaya dan berpengaruh, apakah persamaan antara Mark Zuckerberg, Steve Jobs, Larry Page, Larry Ellison dan Sergey Brin?

Mereka hanya dibayar gaji sebanyak $1 (RM4.20) sahaja setahun. Setahun ya, bukan sebulan.

Ramai orang bercita-cita untuk naik pangkat dan menerima bayaran gaji yang lebih banyak. Tapi tidak bagi ketua-ketua eksekutif terkenal ini. Mereka hanya menerima gaji sebanyak 1 dolar atau kurang sahaja dalam setahun. Percaya atau tidak, gaji anda sebenarnya berlipat kali ganda lebih banyak daripada mereka!

Kami kongsikan 5 Ketua Pegawai Eksekutif yang menerima bayaran gaji $1 atau kurang:

Walaupun tidak menerima sebarang bayaran daripada Twitter dan hanya menerima sebanyak $2.75 daripada Square, Dorsey tidaklah hidup menderita. Nilai kekayaan bersihnya berada pada takat $2.6 bilion yang dijana melalui pegangan sahamnya dalam Twitter dan juga syarikat pembayaran mudah alih Square yang diasaskan sejak 2009.

Menurut Bloomberg, Dorsey mempunyai peratus pegangan saham sebanyak 26% dalam Square. Selain itu, beliau juga merupakan salah seorang ahli lembaga pengarah The Walt Disney Co. dan memiliki saham dalam syarikat media dan hiburan itu. Disney membayar dividen kepada semua pemegang saham, jadi Dorsey adalah dapat duit sikit nak bayar komitmen setiap bulan.

Walaupun Larry Ellison hanya menerima gaji 1 dolar setahun, beliau masih lagi merupakan salah seorang CEO dengan bayaran paling mahal di Amerika.

Pada tahun 2014, beliau menerima bayaran elaun dan imbuhan berjumlah $67.26 juta. Selain itu beliau juga menerima bayaran imbuhan yang berkaitan kos perbelanjaan dan lain-lain sebanyak $1.5 juta sehingga menyebabkan pemegang-pemegang saham lain tidak senang duduk.

Lagipun, beliau memiliki pegangan saham sebanyak 26% dalam Oracle yang bernilai $1.15 bilion. Maka, tidak hairanlah jika dia tidak menerima sebarang bayaran gaji.

Dalam satu ucapan di Stanford University, Richard Fairbank bercerita tentang kisah menjalankan sebuah perniagaan. "Ia perlu disemai dengan kasih sayang dan definisi kejayaan itu bergantung kepada diri anda sendiri."

Fairbank mengasaskan Capital One bersama Nigel Morris pada tahun 1988 dan tidak pernah mengambil sebarang gaji selama 18 tahun. Walaupun tidak bergaji, Ketua Pegawai Eksekutif itu masih boleh hidup dengan nyaman.

Pada tahun 2014, beliau menerima bayaran imbuhan sebanyak $19.61 juta termasuklah bonus tunai bernilai $4.41 juta.

Richard Hayne mengasaskan Urban Outfitters pada tahun 1970 dan telah menjadi pengerusi syarikat dan presiden sejak syarikat ditubuhkan pada tahun 1976. Beliau juga memegang jawatan Pegawai Eksekutif Utama Peruncit sehingga 2007 sebelum kembali mengemudi syarikat pada tahun 2012 menggantikan Glen Senk sebagai CEO.

Hayne hanya menerima gaji pokok sebanyak $1. Bayaran imbuhannya pula hanyalah $33,273 bagi tahun fiskal 2013 dan $68,487 bagi 2014.

Apa yang membuatkan Hayne sanggup melepaskan bayaran gaji mahal? Ini disebabkan beliau memiliki 17.8% saham dalam syarikat tersebut bernilai $23.18 bilion. Selain itu, isterinya juga memiliki $6.22 juta saham.

Pada tahun 2005, pengasas Google iaitu Sergey Brin, Larry Page dan Eric Schmidt meminta agar gaji tahunan mereka dikurangkan menjadi 1 dolar.

Pada tahun 2011, gaji Schmidt dinaikkan menjadi $1.25 juta apabila beliau mula memegang jawatan pengerusi eksekutif - satu lonjakan yang juga membawa kepada bayaran anugerah ekuiti bernilai $100 juta. Walau bagaimanapun Brin dan Page masih lagi mengekalkan penerimaan gaji sebanyak $1 setahun dan mereka tidak mengambil sebarang bayaran bonus ataupun program ekuiti.

Tapi sudah semestinya mereka merupakan pemegang saham terbanyak dalam syarikat. Page memiliki sejumlah 23.59 juta unit saham biasa Google Kelas B dan mempunyai kuasa sebanyak 28.1%.

Brin pula memiliki 23.16 juta unit saham Kelas B dan 75,000 unit saham Kelas A, memberikan beliau kuasa pegangan sebanyak 27.6%.

Anggaran nilai aset kedua-dua Brin dan Page pada tahun 2015 adalah $29 bilion setiap orang.

Selain insan-insan di atas, Donald Trump juga menunaikan janji apabila tidak menerima bayaran gaji dan mendermakan keseluruhan wang itu kepada badan kebajikan.


10 Seluar Jeans Paling Mahal di Dunia

Seluar jeans memang menarik jika dipakai kena dengan potongannya. Ada yang murah, ada yang mahal, ada yang juga yang harganya tak masuk akal bergantung kepada jenama, kualiti, pembuatannya atau mungkin juga sengaja dimahalkan tanpa apa-apa sebab.

Adakah anda peminat seluar jeans? Berikut adalah 10 seluar jeans paling mahal setakat ini yang pernah dijual kepada pengguna.

Berpusat di California, syarikat ini mula menjual produk lelaki sebelum menceburi bidang pakaian wanita dan kanak-kanak. Taktik mereka memang sejak awal adalah menjual produk pada harga yang tinggi, kerana mereka percaya kualiti kainnya, potongannya dan yang paling penting, keyakinan orang ramai terhadap jenamanya.

Digemari oleh selebriti-selebriti luar, jenama ini akan membuat seluar mengikut pilihan pembeli. Apa saja yang diminta oleh pembeli akan dipenuhi dan bagi setiap pasang seluar, hanya ada 3 orang saja yang akan terlibat dengan pembuatannya di New York.

Berasal dari Itali, pembuat pakaian ini terkenal sebagai pembuat pakaian mewah bagi wanita. Jeans pertama beliau diperkenalkan pada tahun 1994 di Milan dan menjadi seluar jeans paling mahal di dunia waktu itu. Rekaannya berbeza dengan seluar jeans biasa apabila banyak diadunkan elemen lain ke dalam rekaan asal seluar jeans.

Jenama ini popular di Malaysia walaupun tidak ramai yang mampu memilikinya. Amat mudah untuk kita melihat wanita membawa tas tangan berjenama Dolce & Gabbana merata-rata yang tidak diketahui ketulenannya. Jeans paling mahal dalam siri jeans mereka mampu mencecah RM5100 sehelai.

Jenama terkenal ini menjadi idaman ramai di seluruh dunia. Direka dengan ketelitian yang tinggi serta mampu menonjolkan status pemakaianya, seluar jeans paling mahal Gucci telah dijual pada harga RM13035.00.

Dibuat berdasarkan permintaan pelanggan, semua fabrik yang membentuk poket dalam jeans Apo dibuat dengan kain sutera. Butang jeans nya diperbuat daripada intan dan emas serta platinum juga turut digunakan. Nama pemilik seluar tersebut akan dicetak pada bahagian dalam seluar dan dikatakan, pemakainya akan merasa sangat selesa dengan seluar mereka.

Jenama dari Jerman ini memang mensasarkan produk untuk kemewahan. Setiap pelanggan diberikan peluang untuk memberikan idea tentang apa yang mereka mahukan daripada jeans mereka dari segi potongan dan rekaan. Setakat ini, harga paling tinggi bagi jenama Escada telah mencecah RM42,000 sehelai.

Sehelai jeans klasik yang dibuat pada sekitar 1880 dengan jenama Levi's telah pun dijual pada harga RM252,300 kepada pembeli bertuah dalam satu acara lelongan.

Dussault Apparel Thrashed Denim merupakan satu jenama yang menyiapkan jeans mengikut spesifikasi pelanggan. Satu jeansnya yang diberi nama 'The Whites' telah pun dijual pada harga RM1,051,250 pada tahun 2008 menjadikan seluar itu jeans paling mahal dunia ketika itu. Setiap helai jeans mereka diwarnakan dengan tangan dan dibasuh 13 kali untuk menghasilkan rupa yang unik.

Jeans ini hanya dibuat sehelai dan pada poket belakangnya diletakkan 15 bentuk intan yang mempunyai harga jutaan ringgit. Jeans ini hanya pernah dipamerkan sekali pada London Fashion Week 2008 sebelum dijual kepada pemilik barunya. Identiti pemiliknya dirahsiakan sehingga sekarang. Tidak ada siapa tahu siapa pemilik jeans bersaiz 27 inci ini kecuali Secret CIrcus.


8 jalan raya paling curam di dunia

Di Malaysia, dilaporkan jalan raya yang paling curam adalah Lebuhraya Kimanis-Keningau di Sabah yang mempunyai had kecerunan antara 10% hingga 20%.

Kadang-kadang lalu jalan sedikit bercerun pun dah boleh membuatkan anda berasa kecut perut seperti menaiki roller-coaster. Ada yang rasa gayat, ada yang lebih ekstrem hingga rasa loya nak termuntah.

Kami kongsikan 8 jalan paling curam di dunia. Tengok pun dah rasa ngilu.

Ini merupakan jalan paling curam di Britain dengan darjah kecerunan 22%. Pelumba basikal yang sukakan cabaran bolehlah menuju ke pekan Totterdown dan cuba berbasikal di sepanjang jalan ini.

Warga Bristol juga menggunakan jalan ini semasa festival menggolek telur Easter. Mereka berkumpul pada hari Ahad Easter untuk melihat siapa yang boleh menggolekkan telur paling jauh sebelum telur pecah.

Lombard Street di San Francisco ini pernah dinobatkan sebagai jalan paling bengkang-bengkok oleh Rekod Dunia Guinness tetapi ia juga sebenarnya adalah salah satu jalan raya paling curam.

Jalan yang menghubungkan Hyde Street dan Leavenworth Street ini pada asalnya bermula dengan jalan batu buntar berkecerunan 27%. Ketika itu, kereta tidak dibenarkan melalui jalan ini kerana pemandu dikhuatiri tidak mampu mengawal kenderaan disebabkan jalan yang terlalu curam.

Pada tahun 1922, penduduk tempatan membantu merancang pelan baru melibatkan lapan siri pusingan tajam untuk membuatkannya lebih mesra kenderaan. Kini, ia menjadi jalan utama bagi sejuta buah kenderaan setiap tahun.

Jalan Lembah Waipio yang terletak di Daerah Hamakua di Hawaii ini merupakan jalan paling curam terpanjang di dunia. Ia menghubungkan dataran tinggi yang terletak setinggi 250 meter selepas 1km perjalanan.

Darjah purata kecerunan adalah 25%, namun kecerunan sebelum sampai ke puncak mencecah sehingga 40%. Ia sangat terjal sehingga hanya kenderaan 4x4 sahaja dibenarkan lalu, selain pendaki dan penunggang basikal.

Baxter Street di Los Angeles ini sangat curam sehingga banyak bas dan kenderaan panjang lain sering terkandas di bahagian puncak. Walaupun ia bukan jalan tercuram, namun ia curam di kedua-dua belah bahagian turun dan naik. Lereng jalan ini berada pada kecuraman 32%.

Jalan yang dibina sejak 1872 ini mula terkenal sejak muncul dalam episod Little Rascals sekitar 1930. Sejak itu, banyak pengeluar kereta menghantar model-model kereta terbaru untuk cuba menaiki bukit curam ini untuk membuktikan betapa berkuasanya enjin kereta mereka.

Tapi pada tahun lepas, seorang pemain papan selaju terkenal Don "The Nuge" Nguyen telah membuat aksi berani dengan menuruni jalan curam ini menaiki papan selaju. Lihatlah sendiri aksi beliau:

Fargo Street yang terletak di Echo Park ini merupakan bukit tercuram di Los Angeles. Ia juga merupakan salah satu jalan paling curam di Amerika Syarikat dengan kecuraman 33%.

Sejak tahun 1974, acara tahunan menunggang basikal menaiki curam diadakan anjuran Kelab Roda Los Angeles ketika musim bunga.

Sebuah lagi jalan raya di kota Los Angeles ini menaiki puncak setinggi 67 meter dengan 33% antara Avenue 50 dengan Cross Avenue di sebelah Gunung Washington.

Jalan ini dibuat pada tahun 1912 dan dinamakan sempena penduduk pertama yang memiliki rumah di situ.

Disebabkan jalan yang sangat terjal, hanya lori sampah kecil yang dibenarkan mengutip sampah di sini. Lori sampah ini perlu bergerak mengundur menaiki bukit untuk membuat kutipan sebelum menuruni semula bukit. Ini bagi mengelakkan sampah terjatuh semula ke atas jalan raya.

Posmen juga telah berputus harap untuk menghantar surat dari rumah ke rumah. Semua surat dan penghantaran dibuat melalui peti surat kumpulan yang terletak di kaki bukit.

Sejak tahun 1950-an jalan raya di sekitar bandar ini telah dihadkan kepada 15% sahaja.

Rekod Dunia Guinness selama bertahun-tahun telah menobatkan Baldwin Street sebagai jalan paling curam di dunia. Namun, kini jika anda membuat carian di laman Guinness, rekod telah tiada kerana gelaran itu ditarik balik setelah mendapati berlaku kesilapan teknikal ketika membuat ukuran.

Walau bagaimanapun, penduduk bandar ini perlu melalui jalan di bandar Dunedin yang berkecerunan 35%. Untuk berjalan sejauh 350 meter sahaja perlu mengambil masa lebih daripada 10 minit.

Jalan ini amat terkenal dan sentiasa terdapat pelancong yang berkunjung sambil cuba mendaki bukit yang curam. Sebelum tandas awam dibina, para penduduk terpaksa berhadapan dengan perangai buruk pelancong yang selamba membuang air di hadapan rumah akibat mengambil masa mendaki terlalu lama.

Berkecerunan 37%, Canton Avenue tidak sesuai untuk mereka yang lemah semangat. Walaupun masih belum dinobatkan sebagai jalan paling curam secara rasmi, ia mempunyai cerun yang paling curam di dunia.

Jalan batu buntar ini menjadi salah satu pilihan perlumbaan basikal Dirty Dozen yang dianjurkan sejak tahun 1983 lagi. Dalam pertandingan itu, para pelumba perlu menunggang sejauh 80 km yang merentasi 13 jalan tercuram di Pittsburgh.

Matlamat utama para pelumba bukanlah untuk menang tapi mereka sudah rasa cukup bersyukur sekiranya dapat menghabiskan perlumbaan. Ada yang memakan masa sehingga 7 jam cuba nak panjat bukit-bukit itu!